Соҳаларнинг самарали фаолияти\nДата публикации\tПросмотров: 2023\nШу куни Суғд вилояти давлат ҳокимияти ижроия органи биносининг мажлислар залида вилоят Раиси Ражаббой Аҳмадзода бошчилигида вилоят иқтисодий-ижтимоий соҳалари фаолиятининг 2018 йил биринчи уч ойлигидаги якунига доир фаоллар мажлиси бӯлиб ӯтди.\nМажлисда вилоят Раиси ӯринбосарлари, вилоят давлат ҳокимияти ижроия органи тизимлари ва ҳуқуқни ҳимоя қилиш органлари бошлиқлари, шаҳар ва ноҳиялар, шаҳарча ва қишлоқ жамоатлари раислари, ташкилот ва идоралар раҳбарлари қатнашдилар.\nФаоллар мажлисини вилоят Раиси Ражаббой Аҳмадзода кириш сӯзи билан очди. Вилоят Раиси ӯринбосари Хожазода Ориф Ашурий “Вилоят иқтисодий-ижтимоий тараққиётининг 2018 йил биринчи уч ойлигидаги натижалари якуни” юзасидан маъруза қилди.\nУнинг айтишича, вилоят давлат ҳокимияти ижроия органи жорий йилнинг биринчи уч ойлигида Тинчлик ва миллий бирлик асосчиси-Миллат пешвоси, Тожикистон Жумҳурияти Президенти муҳтарам Эмомали Раҳмоннинг оқилона сиёсатини ҳаётга татбиқ этиш, Тожикистон Жумҳурияти Олий Мажлисига йӯлланган навбатдаги Паёмда келтирилган кӯрсатмалар, мамлакат Раҳбарининг вилоят шаҳар ва ноҳияларига бӯлган иш сафарлари чоғида берилган кӯрсатмаларни бажариш учун бир қатор тадбирларни амалга оширди.\n2018 йилнинг биринчи уч ойлигида давлат бюджетининг даромад қисми (ижтимоий солиқни назарда тутмаганда) 107,8 фоиз таъминланиб, бюджетга 475,7 млн. сомоний келиб тушди. Бу тасдиқланган режага нисбатан 34,3 млн. сомоний ва ӯтган йилга нисбатан 79,9 млн. сомоний ортиқдир.\nВилоят хорижий савдо айланмаси ҳажми 2018 йилнинг январ–март ойларида 500,8 млн. АҚШ долларини ташкил қилди. 2017 йилнинг шу даврига нисбатан 110,2 фоизга тенгдир.\nИмпорт ҳажми 364,6 млн. АҚШ долларини ташкил қилди. Бу кӯрсаткич олдинги йилнинг шу даврига нисбатан 31,9 млн. долларга ортган бӯлса ҳам, унинг хорижий савдо айланмасидаги ҳажми йилдан-йилга камаймоқда. Агар 2017 йилнинг биринчи уч ойлигида импорт ҳиссаси хорижий савдо ҳажмининг 73,2 фоизини ташкил этган бӯлса ҳам, бу кӯрсаткич жорий йилнинг биринчи уч ойлигида 72,8 фоизга тенглашган. Бу импорт ӯрнини босувчи маҳсулотларни ишлаб чиқариш ва экспортни ривожлантириш йӯналишидаги давлат дастурларининг самарали татбиғидан дарак беради.\nБу даврда экспорт ҳажми 136,2 млн. АҚШ долларини ташкил қилган. Ӯтган йилнинг шу даврига нисбатан 14,4 млн. доллар ёки 11,8 фоиз ортиқдир.\n“2015-2017 йиллар учун инвестиция, грантлар ва асосий қурилиш давлат дастури”га мувофиқ, барча йӯналишларда 2018 йилнинг 1 январигача бӯлган ҳолатга кӯра, вилоятда 24та инвестицион давлат лойиҳаси амал қилмоқда. Унинг доирасида 308,28 млн. АҚШ доллари ӯзлаштирилган.\nВилоят Раиси ӯз чиқишида иқтисодий-ижтимоий соҳалар натижалари ҳақида гапириб, ютуқлар билан бир қаторда мавжуд камчиликларни ҳам санаб ӯтди.\nБелгиланган тадбирлар ва уюшқоқ фаолиятни йӯлга қӯйиш натижасида жорий йилнинг 1 апрелидаги ҳолатга кӯра, вилоятнинг барча хӯжалик юритиш шаклларида 439 млн. 14,5 минг сомонийлик қишлоқ хӯжалик маҳсулоти ишлаб чиқарилган. Ӯсиш ӯтган йилнинг шу даврига нисбатан 105,8 фоизга тенглашган.\nШу йилнинг уч ойида вилоятда 2 млрд. 298,1 млн. сомонийлик саноат маҳсулоти ишлаб чиқарилган. Ӯсиш суръати ӯтган йилнинг шу даврига нисбатан 108,1 фоиз таъминланган.\n2018 йилда 1613та иш ӯрнига 88та янги саноат корхонасини фойдаланишга топшириш режалаштирилган. Амалга оширилган тадбирлар натижасида 2018 йилнинг уч ойи давомида вилоят миқёсида 335 ишчи ӯрнига эга 24та янги корхона ӯз фаолиятини бошлаган.\nВилоят Раиси Ражаббой Аҳмадзода вилоят иқтисодий-ижтимоий ҳаётининг муҳим масалаларини ҳал қилиш, жумладан, ердан самарали фойдаланиш, тадбиркорлар ва рақобатга чидамли маҳсулот ишлаб чиқарувчиларни қӯллаб-қувватлаш, экспорт кӯламини кенгайтириш, ишламаётган корхоналар фаолиятини қайтадан йӯлга қӯйиш, етимлар ва ночор кимсаларга ёрдам қӯлини чӯзиш борасида масъулларга аниқ кӯрсатма ва топшириқлар берди.\nВилоят Раисининг айтишича, Тинчлик ва миллий бирлик асосчиси-Миллат пешвоси, Тожикистон Жумҳурияти Президенти муҳтарам Эмомали Раҳмоннинг кӯрсатма ва топшириқларига кӯра, тегишли тизимлар, тадбиркорлар ва меҳнат жамоалари билан биргаликда тикувчилик цехлари ва сутни қайта ишлаш корхоналарини қуриш учун фойдали тадбирларни белгилаш зарур.\n2018 йилда 55та ишчи ӯрнига эга сут ишлаб чиқарувчи 7та корхона қуриш режалаштирилган. Сутни қайта ишлаш корхоналари Истиқлол, Исфара, Конибодом, Панжакент, Хужанд шаҳарлари ҳамда Деваштич ва Жаббор Расулов ноҳияларида бунёд этилади.\nШунингдек, 2018 йилда вилоят бӯйича 284та иш ӯрнига эга 22та янги тикувчилик цехини фойдаланишга топшириш кӯзда тутилган. Қайд қилиш зарурки, жорий йилнинг 3 ойи давомида вилоятда 184та ишчи ӯрнидан иборат 11та янги тикувчилик цехи ташкил қилинди. Бу даврда 59,4 млн. сомонийлик маҳсулот ишлаб чиқарилди. Бу олдинги йилга нисбатан 29,5 млн. сомоний ёки 2 марта ортиқдир.\n-2018 йилнинг “Сайёҳлик ва халқ ҳунармандчилигини ривожлантириш йили” деб эълон қилиниши доирасида Миллат пешвоси томонидан ҳунармандларга бир қатор имтиёзлар берилди. Жумладан, ишлаб чиқарилиши уйда йӯлга қӯйилган халқ ҳунармандчилигининг 105 тури солиқдан озод қилинди. Бу соҳа тараққиётига хизмат қилади,-дея таъкидлади Ражаббой Аҳмадзода.\nВилоят Раиси Зафаробод, Конибодом ва Ашт раисларини саволга тутиб, уларга турли йӯналишлардаги камчиликларни тузатиш, жумладан, сувли ерлар ва яйловлардан унумли фойдаланиш, солиқ режасини таъминлаш, маориф соҳасида хусусий муассасаларни қуриш, жамиятни соғломлаштириш, маданий иншоотларни таъмирдан чиқариш, мактабларни дарслик китоблари билан таъминлаш, ободончилик ишларини кенг йӯлга қӯйиш юзасидан қатъий топшириқлар берди.\nБундан ташқари, Хужанд, Истиқлол, Бӯстон ва Гулистон шаҳарлари раисларига фаолият юритмаётган корхоналарни ишга тушириш, иш жойларини ташкил қилиш, саноат соҳасини равнақ топтириш учун аниқ тадбирлар белгилаш вазифасини юклади.\nВилоят Раиси Ражаббой Аҳмадзода йиғилиш сӯнгида Тинчлик ва миллий бирлик асосчиси-Миллат пешвоси, Тожикистон Жумҳурияти Президенти муҳтарам Эмомали Раҳмоннинг кӯрсатма ва топшириқлари билан ҳисобот даврида вилоятнинг иқтисодий-ижтимоий кӯрсаткичлари ошиб, миллий мақсадларни амалга ошириш, давлат стратегия ва дастурларини бажариш ишлари янги босқичга кӯтарилгани, бунинг натижасида барча соҳаларнинг устувор тараққиёти таъминланганини таъкидлади.


Ўзбекистонликлар ўз фарзандларига энг кўп қайси исмни қўйишмоқда\n2022 йилнинг январь-май ойлари давомида Ўзбекистонда янги туғилган чақалоқларга энг кўп Солиҳа ва Муҳаммадали исмлари қўйилди.\nТОШКЕНТ, 1 июн - Sputnik. 2022 йилнинг январь-май ойлари давомида Ўзбекистонда янги туғилган чақалоқларга энг кўп Солиҳа ва Муҳаммадали исмлари қўйилди. Бу ҳақда Давлат хизматлари агентлиги матбуот хизмати хабар берди. Унга кўра, 2022 йилнинг ўтган беш ойида 9929 нафар қизга Солиҳа ва 9567 нафар ўғил болага Муҳаммадали исми берилган.Қайд этиш жоизки, Ўзбекистонда Солиҳа ва Муҳаммадали 2019 ва 2020 йилларда ҳам энг машҳур исмлар бўлган. 2021 йилнинг биринчи чорагида ҳам янги туғилган чақалоқларга энг кўп Солиҳа ва Муҳаммадали исмлари берилганди.Бундан ташқари, 2018 йилда чақалоқларга асосан Мустафо ва Солиҳа исмлари берилган. 2017 йилда эса чақалоқларга қўйилган энг оммавий исмлар – Мадина ва Азизбек бўлган.\nянги туғилган чақалоқ, давлат хизматлари агентлиги (дха)\n11:12 01.06.2022 (янгиланди: 12:31 01.06.2022)\n© Sputnik / Павел Львов / Фотобанкка ўтишНоворожденный ребенок в роддоме\nЯнварь-май ойларида янги туғилган чақалоқларга Муҳаммадали ва Солиҳа исмлари энг кўп қўйилган.\nТОШКЕНТ, 1 июн - Sputnik. 2022 йилнинг январь-май ойлари давомида Ўзбекистонда янги туғилган чақалоқларга энг кўп Солиҳа ва Муҳаммадали исмлари қўйилди. Бу ҳақда Давлат хизматлари агентлиги матбуот хизмати хабар берди.\nУнга кўра, 2022 йилнинг ўтган беш ойида 9929 нафар қизга Солиҳа ва 9567 нафар ўғил болага Муҳаммадали исми берилган.\nҚайд этиш жоизки, Ўзбекистонда Солиҳа ва Муҳаммадали 2019 ва 2020 йилларда ҳам энг машҳур исмлар бўлган. 2021 йилнинг биринчи чорагида ҳам янги туғилган чақалоқларга энг кўп Солиҳа ва Муҳаммадали исмлари берилганди.\nБундан ташқари, 2018 йилда чақалоқларга асосан Мустафо ва Солиҳа исмлари берилган. 2017 йилда эса чақалоқларга қўйилган энг оммавий исмлар – Мадина ва Азизбек бўлган.


Жиззахда Россия тиббиёт университетининг филиали ташкил этилади » Sangzor.uz - Инновацион ахборот портали\nSangzor.uz » Жиззах янгиликлари » Жиззахда Россия тиббиёт университетининг филиали ташкил этилади\nЖиззах шаҳрида «Н.И. Пирогов номидаги Россия миллий илмий текшириш тиббиёт университети» Федерал давлат автоном олий таълим муассасаси филиалини ва «Н.И. Пирогов номидаги Россия миллий илмий-текшириш тиббиёт университети» Федерал давлат автоном олий таълим муассасаси филиали клиникаси ташкил этилади.\nЖиззах давлат педагогика институтида тиббиёт факультети очилади\nЖиззахда РФ билан ҳамкорликдаги ОТМга ҳужжат қабул қилиняптими?\nҒаллаорол туманида замонавий тиббиёт кластери ташкил этилади


ZAMIN.UZ / Технология / 22 Апрел 2016 года264\nApple симсиз алоқадан симли алоқага ўтиб, мусиқани тўхтовсиз янграшига имкон берувчи қулоқчинлар технологияси учун АҚШ патентлар идорасига ариза берди. Ариза 2014 йилнинг 17 октябрида топширилган бўлиб, бироқ идора сайтида мазкур янгилик 21 апрель куни чоп этилди. Бу ҳақда "AppleInsider" нашрига асосланиб "Kun.uz" хабар беради.Ҳужжатда Apple вакиллари қайд этишича, шахсий электрон қурилмаларнинг сони ортиб боргани сайин қулоқчинларга бўлган талаб ҳам ошди: улардан нафақат мусиқаларни тинглашда, балки шахсий суҳбатларнинг сирли қолишини сақлашда ҳам фойдаланишмоқда. Бироқ, қулоқчинлар барча ҳолатларда ҳам керак бўлавермайди. Компания таъкидлашича, баъзан улар муаммолар ҳам келтириб чиқаради – айнан қандай муаммолар эканлиги қайд этилмаган.Патент таърифида ёзилишича, Apple айфон билан биргаликда янги турдаги қулоқчинларни яратиш истиқболларини ўрганиб чиқмоқда. Бундай қулоқчинлар симли ва симсиз уланиш ўртасида узлуксиз фойдаланишни таъминлаб беради.Намуна сифатида қуйидагича қурилма тавсия этилмоқда: қулоқчинда динамик, процессор, аккумулятор ва симсиз уланувчи датчик. Уларга қулоқчинларни зарядлашга ва мусиқаларни симсиз тинглашга ёрдам берувчи кабель уланади. Бундан ташқари, овоз буферизация кўмагида кабелни исталган вақтда ўчириш мумкин ва янграётган мусиқа узилиб қолмайди.3,5-миллиметрли аудиожек орқали бир вақтнинг ўзида қулоқчинларни зарядлаш ва улардан мусиқа тинглаш мумкин эмас. Агар Apple шундай тизимдан фойдаланмоқчи бўлса, у ҳолда бир вақтнинг ўзида овоз узатиш ва электр таъминотини кўтара оладиган Lightning портини ишга тушириш мумкин.Шунингдек, патентда ёзилган таърифлар iPhone 7да 3,5-миллиметрли қулоқчинлар порти бўлмаслиги ва янги симсиз Beats қурилмасининг пайдо бўлиши ҳақидаги миш-мишларга мос келмоқда. Бироқ аризаларнинг тақдим этилиши яқин орада бундай маҳсулотлар яратилишини англатмайди. 2015 йилда Apple югурган пайт қулоқдан тушиб қолмайдиган қулоқчилар учун патент олган эди, аммо ҳанузгача улар тақдим этилмади.\nЎқишни тавсия қиламиз Apple ўз доменидан айрилиши мумкин


Toshloq.uz - ОРЗИҚИБ КУТИЛГАН КУН\nОРЗИҚИБ КУТИЛГАН КУН\n2021-04-02 17:36:50 36\nБугуннинг энг ҳаяжонли ва орзиқиб кутилган янгиликларидан бири Сўх-Риштон йўлининг очилиши бўлди. Бу воқеа нафақат сўхликлар, балки Қирғизистон Республикаси Қадамжой туманининг Фарғона вилоятига туташ қишлоқларини Риштон маркази билан алоқасини ҳам мустаҳкамлайди.\nЎзбекистон Президенти Шавкат Мирзиёев ва Қирғизистон Президенти Садир Жапаровнинг шу йил 11-12 март кунлари Тошкентда бўлиб ўтган олий даражадаги музокаралари қардош мамлакатларимиз ўртасидаги муносабатларга янги босқичга кўтармоқда. Муҳтарам Президентимиз Шавкат Мирзиёев томонидан изчил олиб борилаётган миллатлараро муносабатларни мустаҳкамлаш борасида олиб борилаётган сиёсатнинг ёрқин намунаси сифатида бугунги тарихий воқеани айтиш мумкин.\nМен Тошлоқ туманидаги Бўстон маҳалласида яшайман. Маҳалламиз аҳолисининг кўпчилик қисмини қирғиз миллатига мансуб фуқаролар ташкил қилади. Бизнинг маҳалламизга берилаётган ҳозирги кундаги эътибордан маҳалла аҳли жудаям миннатдор.\nТошлоқ тумани ҳокими Абдуқаҳҳор Джурабаев шахсан ўзлари бошчилигида "Обод қишлоқ" Дастури асосида Бўстон маҳалламизда улкан бунёдкорлик ишлари амалга оширилмоқда. Жумладан, яроқсиз симёғочлар янгиларига алмаштирилиб кабеллар тортилмоқда. Аҳолини тоза ичимлик суви билан таъминлаш ишлари ҳам режа асосида олиб борилмоқда. Ободонлаштириш ишларида маҳалла фуқаролари ҳам фаол иштирок этишмоқда.\nШунингдек, маҳалламиздаги ногиронлиги бўлган, ишсиз фуқароларга амалий ёрдамлар берилмоқда. Айни кунларда Бўстон маҳалласи Бўстон кўчасига электр таъминотини яхшилаш мақсадида битта трансформатор ўрнатилди. Кўчанинг 700 метр қисмида асфальтлаштириш ишлари олиб борилмоқда.\nМен ишонаманки, келгусида ҳам Ўзбекистон ва Қирғизистон давлатлари ўртасидаги дўстона муносабатлар мустаҳкамланиб бораверади.\n47-мактаб директорининг маънавий-маърифий масалалар бўйича ўринбосари.


16 август 2020, Тошкент вақти: 01:32\nТурманистон президенти Гурбангули Бердимуҳаммедов.\nТуркманистон президенти Гурбангули Бердимуҳаммедов мамлакатдаги демографик вазиятга доир ташвишли рақамлар билан танишгач, аҳолини қайтадан рўйхатга олишга буйруқ берди.\nАммо вазият билан таниш бир неча манбанинг “Озодлик” радиосига исмини айтмаслик шарти билан маълум қилишича, янги тадқиқот ҳам Туркманистон демографик буҳрон домига тушиб қолганини ниқоблай\nАшхободдаги бир неча манбага кўра, энг сўнгги маълумотлар “аҳоли сонининг кескин камайиб кетгани ва сўнгги 10 йилда тахминан 2 миллион киши мамлакатдан чиқиб кетганини кўрсатди”.\n2008 – 2018 йилларни қамраб олувчи сўров натижалари расман эълон қилинмади. Лекин ҳисоб-китоблар тўғри бўлса, мамлакат иқтисодий имкониятлар камлиги, тобора ўсиб бораётган молиявий қийинчиликлар ва шахсий эркинлик йўқлигидан зарар кўрмоқда.\nУмумий ҳисоб-китобларга қараганда, Туркманистон аҳолиси 2018 йили 5,4 миллион киши бўлган. Бироқ эълон қилинган маълумотларга ишонилса, ушбу рақам учдан бирга қисқариб кетган бўлиб чиқяпти.\n‒ Туркманистон Давлат статистика қўмитаси йиққан махфий маълумотга кўра, 2008 – 2018 йилларда 1 879 413 киши ё доимий яшаш, ёки доимий ишлаш учун чет мамлакатларга чиқиб кетган, ‒ деди манба “Озодлик”\nрадиосининг Туркман хизматига берган интервьюсида.\nМанбанинг изоҳича, ушбу рақам чет элларда ишлаётган туркман мигрант ишчиларини ўз ичига олмайди.\nСтатистика билан боғлиқ бу маълумот 2012 йилда ўтказилган, аммо натижалари эълон қилинмаган умуммиллий рўйхатга олишга асосланади. Унинг натижалари президент Бердимуҳамедовга ёқмаган эди. Аммо орадан 6 йил ўтиб ўтказилган тадбир натижалари ҳам унга маъқул келмади.\nШаффофлик, матбуот эркинлиги ва мустақил ОАВ бўлмагандан кейин Туркманистондаги вазиятга оид аниқ маълумот олишнинг имкони йўқ. Аммо кейинги йилларда ҳокимият идоралари мамлакатдан чиқиб кетаётган ватандошлар оқимини камайтиришга уриниш ҳоллари кўзга ташланмоқда.\nХабарларга кўра, 2017 йили миграция идоралари мутасаддилари ўнлаб Туркманистон ватандошларини халқаро рейслардан тушириб олиб қолган. Айрим йўловчиларга авиачипталарга сарфлаган харажатлари қоплаб берилган, бироқ нима учун ортга қайтарилгани хусусида ҳеч қандай тушунтириш берилмаган.\n2018 йили ёши 40 дан паст бўлган ватандошларга чет элга чиқишга рухсат берилмагани хусусида кўплаб шикоятлар бўлгани билан боғлиқ хабарлар пайдо бўлган эди.\nКўплаб туркманлар, қаршиликларга қарамасдан, Россия, Қозоғистон ва Туркия сингари мамлакатларга кетишга ҳаракат қилмоқда. Туркманистон бой табиий ресурсларга эга бўлишига қарамай, ишсизлар даражаси юқорилиги ва озиқ-овқат нархи ошиб бораётгани сабабли қийин\nаҳволга тушиб қолган.\nБаъзи хабарларда айтилишича, одамлар қатъий меъёрланган ҳолда сотилаётган нон ва бошқа озиқ-овқат маҳсулотлари учун узундан-узоқ навбатда туришга мажбур бўлмоқда.\nТуркманистоннинг инсон ҳуқуқига риоя қилиш кўрсаткичлари ҳам ўта паст. Ҳукуматни танқид қилишга жазм этган кишилар ё қамоққа, ёки бўлмаса руҳий касалликлар шифохонасига ташланади, мустақил матбуот йўқ.\nМамлакат тарихида Ғарб меъёрларига кўра эркин ҳисобланадиган сайлов умуман ўтказилмаган.


Пайшанба, 22 Декабр 2016 20:32\nБугун «Ҳилол-нашр» нашриёт-матбааси томонидан чоп этилган «Исломнинг мадори бўлган ҳадислар» туркумининг сўнгги икки китоби - «Ҳалол очиқ ойдиндир ҳаром очиқ ойдиндир» ҳамда «Дин насиҳатдир» китобларининг тақдимоти бўлиб ўтди.\n«Ҳилол-нашр» нашриёт-матбааси ҳамда Ислом.уз портали бутун Ўзбекистон халқини, бутун дунё мусулмонларини Рабиъул аввал ойи – мавлиди шариф ойи билан муборакбод этган ҳолда устозимиз фазилатли шайх Муҳаммад Содиқ Муҳаммад Юсуф роҳимаҳуллоҳ бошлаб берган анъанани давом эттириб, у зотнинг улкан илмий меросларини ўрганиш ва халқимизга етказиш ишини давом эттириш мақсадида навбатдаги тақдимот маросимини ташкил қилди.\nАнжуманни «Ислом ота» жомеъ масжиди имом ноиби Ҳасанхон Яҳё Қуръони Карим тиловати билан бошлаб берди.\nМаълумки, шайх Муҳаммад Содиқ Муҳаммад Юсуф ҳазратлари ҳаётларининг сўнгида «Исломнинг мадори бўлган ҳадислар» деб номланган туркумни ёзиб, туркумнинг «Амаллар ниятга боғлиқдир» деб номланган дастлабки китобини ўзлари тақдим қилган эдилар. Ўша анжуман устозимизнинг ўзлари иштирок этган сўнгги тақдимот бўлган экан. Аллоҳ таоло у зотнинг барча солиҳ амалларини ўзларига ҳамроҳ айласин.\nАлҳамдулиллаҳ, устозимизнинг ишларини у кишининг сафдошлари, шогирдлари, фарзандлари давом эттиришяпти. Бундан аввалги маросимларимиздан бирида ушбу туркумнинг «Зуҳд ва ҳаё» номли китоби ҳам сиз азизларга тақдим қилинган эди. Бугун эса «Ҳилол-нашр» нашриёт-матбааси «Исломнинг мадори бўлган ҳадислар» деб номланган туркумнинг сўнгги иккита китоби «Ҳалол очиқ ойдиндир ҳаром очиқ ойдиндир» ҳамда «Дин насиҳатдир» номли китобларини нашр қилиб, мавлид ойига муносиб туҳфа ўлароқ тақдим этди.\n«Ҳалол очиқ ойдиндир ҳаром очиқ ойдиндир» китобини «Тўхтабой» жомеъ масжиди имом-хатиби Исҳоқжон домла тақдим қилиб, ушбу китоб ҳамда муаллиф роҳматуллоҳи алайҳининг ҳақларида тўлқинланиб сўзлади, ушбу туркумнинг, унга киритилган китобларнинг бугунги кундаги аҳамияти, уларда кўтарилган мавзуларнинг долзарблиги муаллиф томонидан нақадар батафсил, мукаммал баён этилгани ҳақида гапириб ўтди.\nТуркумга киритилган сўнгги китоб – «Дин насиҳатдир. Ўзига ярашмаган нарсаларни тарк этиш – киши Исломининг ҳуснидандир» китобини Зуфаржон домла тақдим қилди.\nТақдимотлардан кейинги давра суҳбатида анжуман меҳмонлари ҳамда иштирокчилари ўз фикр-мулоҳазаларини билдириб ўтишди.\nАнъанага кўра, анжуман сўнггида «Ҳазрати Имом» жомеъ масжиди имом ноиби Исмоилжон қори хатми Қуръонни якунлаб бергач, хайрли дуолар ила бугунги тақдимот маросими ўз ниҳоясига етди.\nАллоҳ таоло бугунги анжуманни, унда тингланган маърузалар ва айтилган фикрларни барчамиз учун манфаатли қилсин. Тақдим этилаётган барча китобларимиз устозимизнинг номаи аъмолларига садақаи жория бўлиб ёзилиб, Аллоҳ таоло ажру мукофотларидан баҳраманд қилсин.\nУшбу бўлимдаги бошқа мақолалар: « «Қалбимиз, ҳаётимиз Сиз ила, ё Расулаллоҳ!» 3-бўлим (видео) «Ҳалол очиқ ойдиндир ҳаром очиқ ойдиндир» ҳамда «Дин насиҳатдир» китобларининг тақдимоти (видео) »


“АХБОРОТ СОАТЛАРИ” » O'zMU\nO'zMU » Axborot soatlari » “АХБОРОТ СОАТЛАРИ”\n25-04-2017, 10:42 | Ko'rishlar soni: 325 |\nХалқ билан мулоқот ва инсон манфаатлари йили мазмун-моҳияти ҳар жабҳада намоён бўлмоқда. Давлатимиз раҳбари вилоятлар, пойтахтимиз туманларига ташриф буюриб, одамлар билан мулоқот қилмоқда, масалаларни жойида ўрганиб, ижтимоий-иқтисодий тараққиётга доир устувор вазифаларни белгилаб бермоқда.\nМамлакатимизнинг барча ҳудудлари каби Олмазор туманида ҳам ишлаб чиқаришни ривожлантириш, ижтимоий объектлар бунёд этиш, маҳалла ва турар жойларни обод қилиш борасида кенг кўламли ишлар амалга оширилмоқда.\nПрезидентимиз Шавкат Мирзиёев мазкур туманда барпо этиладиган янги савдо маркази ва кўп қаватли уйлар лойиҳалари билан танишди.\nНурафшон ва Форобий кўчалари кесишган жойда уч қаватли “Эски шаҳар” савдо маркази барпо этилади. Бу ерда харидорларга қулайликлар яратиш мақсадида кафе, галерея, болалар ўйин майдончалари, автомобиллар тўхташ жойи ва бошқа объектлар қурилади. Марказ ишга тушгач, 250 киши иш билан таъминланади.\nДавлатимиз раҳбари мазкур савдо комплекси қуриладиган жойни кўздан кечирди. Марказнинг учинчи қаватида “Китоб олами” дўкони ва миллий кино санъатимиз хазинасидан ўрин олган фильмлар намойиш қилинадиган кинозал барпо этиш кераклигини таъкидлади. Пойтахтимизда бундай йирик иншоотни барпо этишдан мақсад Эски шаҳар аҳолисининг турмуш фаровонлигини янада оширишдир. Бунинг учун комплексни замонавий архитектура талаблари асосида қуриш, атрофини ободонлаштириш, одамларга қулайликлар яратишга алоҳида эътибор қаратиш зарур.\nМутасадди раҳбарларга 2018 йил Наврўз байрамигача мазкур объектни фойдаланишга топшириш бўйича кўрсатмалар берилди.\nДавлатимиз раҳбари шу йил 3 февраль куни Тошкент шаҳрида амалга оширилаётган бунёдкорлик ишлари ва йирик лойиҳалар билан танишиш чоғида аҳолининг эҳтиёжи, талабидан келиб чиқиб, пойтахтимизнинг барча туманларида кўп қаватли замонавий арзон уйлар қуриш режалаштирилаётганини қайд этган эди. Президентимизнинг 2017 йил 13 мартдаги 2017-2021 йилларда Тошкент шаҳрида кўп қаватли арзон уйлар қуриш кўламини кенгайтириш бўйича қўшимча чора-тадбирлар тўғрисидаги қарори бу борадаги ишларни тизимли йўлга қўйишда муҳим дастуриламал бўлмоқда.\nМазкур ҳужжатга мувофиқ Кичик ҳалқа йўли ва Қорасарой кўчаси кесишган ҳудудда 7 қаватли 12 турар жой барпо этиш бўйича лойиҳа ишлаб чиқилди. 800 хонадонга мўлжалланган ушбу уйлар эҳтиёжманд оилаларнинг яшаш шароитини яхшилаш, уларни арзон, замонавий уй билан таъминлашда муҳим аҳамият касб этади.\nПрезидентимиз Эски шаҳарда яшовчи уй-жойга муҳтож оилаларни ҳисобга олиш, уйлар тақсимотида адолат мезонларига қатъий риоя қилиниши зарурлигини қайд этди.\nУйларни қуриш учун 5 гектардан зиёд ер ажратилади. Турар жойларни лойиҳалаштиришда иқлим шароити, санитария ва хавфсизлик талаблари ҳамда халқимизнинг миллий ҳаёт тарзига хос бошқа жиҳатлар ҳисобга олинган.\nДавлатимиз раҳбари Қичқириқ канали бўйида бунёд этиладиган янги маданият ва истироҳат боғи лойиҳаси билан ҳам танишди. Мазкур боғни аҳоли фарзандлари билан сайр қиладиган, ҳордиқ чиқарадиган масканга айлантириш, бунда Тошкентнинг қадимий анъаналарини ҳисобга олиш лозимлиги алоҳида таъкидланди.\nПрезидентимиз Шавкат Мирзиёев «Табассум» маҳалла фуқаролар йиғинида бўлиб, маҳалла ҳаёти билан танишди, аҳоли билан мулоқот қилди. Учрашувда туманни ижтимоий-иқтисодий ривожлантириш бўйича ислоҳотлар, ёшлар маънавиятини юксалтириш, китобхонлик маданиятини ошириш борасида амалга оширилаётган ишлар ҳақида сўз юритилди.\nМаҳаллалар том маънода маданият ва маънавият масканига айланмоғи лозим, бунинг учун аҳоли, айниқса, ёшларнинг китобга қизиқишини ошириш зарур, деди Шавкат Мирзиёев. Китоб инсонга билим беради, унинг маънавий оламини бойитади, Ватанни севишга ўргатади.\nТабассум маҳалласидаги 27 кўп қаватли уйда 5 минг 300 дан зиёд аҳоли истиқомат қилади. Маҳалла фуқаролар йиғини маркази биносида қурилиш ишлари амалга оширилмоқда. Бу ерда маҳалла раиси, котиб ва маслаҳатчилар, профилактика инспектори учун алоҳида хизмат хоналари бўлиши кўзда тутилган. Сартарошхона, "Гўзаллик салони", савдо дўкони, новвойхона қуриш режалаштирилган. Бу халқимизга хос ҳамжиҳатлик, меҳр-оқибат фазилатларини янада мустаҳкамлашга хизмат қилади.\nЯқинда маҳалла ҳудудида болалар майдончаси, мини-футбол майдони қурилиб, фойдаланишга топширилди.\nҲар бир раҳбар одамларнинг дардига қулоқ солиши, муаммоларини ҳал қилиши, бир сўз билан айтганда, уларни рози қилиш ташвиши билан ишлаши керак, деди давлатимиз раҳбари. Шунда уларнинг давлатга, келажакка ишончи ортади. Маҳаллаларни обод қилиш, халққа барча қулай шароитларни яратиш бу борада муҳим аҳамиятга эга.\nМаҳалладаги кўп қаватли уйлар, мактабгача таълим муассасалари атрофини ободонлаштириш, йўлакларни таъмирлаш бўйича мутасаддиларга кўрсатмалар берилди.\nШАВКАТ МИРЗИЁЕВ ТАЛАБАЛАР ШАҲАРЧАСИ ҲУДУДИДА ҚУРИЛАДИГАН АХБОРОТ-РЕСУРС МАРКАЗИ ЛОЙИҲАСИ БИЛАН ТАНИШДИ\nМамлакатимизда таълим тизими изчил такомиллаштирилмоқда. Давлатимиз раҳбарининг жорий йил 20 апрелдаги «Олий таълим тизимини янада ривожлантириш чора-тадбирлари тўғрисида»ги қарори мазкур тизим сифатини янги босқичга кўтаради.\nУшбу қарорда кўплаб чора-тадбирлар қатори янги авлод ўқув адабиётлари яратиш, уларни олий таълим муассасаларининг таълим жараёнига кенг татбиқ этиш, олий таълим муассасаларини замонавий ўқув, ўқув-методик ва илмий адабиётлар билан таъминлаш, жумладан, энг янги хорижий адабиётларни сотиб олиш ва таржима қилиш, ахборот-ресурс марказлари фондларини мунтазам янгилаб бориш бўйича вазифалар белгиланган.\nЯнги марказ ана шундай замонавий талабларга жавоб беради. Мажмуа электрон-ресурслар, даврий адабиётлар, мутолаа, мультимедиа ва конференция залларини ўз ичига олади. Бу Мирзо Улуғбек номидаги Ўзбекистон Миллий университети, Ислом Каримов номидаги Тошкент давлат техника университети, Абдулла Авлоний номидаги халқ таълими ходимларини қайта тайёрлаш ва уларнинг малакасини ошириш марказий институти, ўрта махсус таълим масканлари ўқувчи ва талабалари, профессор-ўқитувчиларига катта қулайлик яратади.\nПрезидентимиз марказ лойиҳаси ва концепциясини такомиллаштириш, унинг фаолияти доирасини кенгайтириш бўйича кўрсатмалар берди. Мажмуани Олий ва ўрта махсус таълим вазирлиги ҳузуридаги Ўзбекистон талабаларининг Миллий илмий-маърифий маркази тарзида ташкил этиш зарурлигини таъкидлади. Бу ерда барча фанлар бўйича маълумотлар базаси бўлади. Замонавий технологиялар воситасида ундан мамлакатимиз олий таълим муассасалари фойдаланади. Дунёнинг етакчи университетлари билан ҳамкорлик ўрнатилиб, улардаги маърузаларни онлайн тарзда кузатиш имконияти яратилади. Марказ атрофида боғ барпо этилади, Ўзбекистон ва жаҳон мутафаккирларининг бюстлари ўрнатилади.\nШавкат Мирзиёев “Оникс Тошкент” масъулияти чекланган жамиятига ташриф буюрди.\nКорхона Марказий Осиёда ягона бўлиб, бир суткада 20 тонна натрий-кальцийлик замонавий шиша идишлар ишлаб чиқаради. Европанинг етакчи мамлакатларида ишлаб чиқарилган замонавий дастгоҳлар билан жиҳозланган корхонада 200 киши меҳнат қилади.\nШу ерда 2017-2018 йилларда Олмазор туманининг саноат ва хизматлар соҳасини ривожлантириш бўйича лойиҳа тақдимоти бўлди. Унда аҳолини тадбиркорликка жалб қилиш, касб-ҳунар коллежлари битирувчиларини иш билан таъминлаш, бўш турган ва қурилиши тугалланмаган бино ва иншоотлардан самарали фойдаланиш кўзда тутилган.\nШавкат Мирзиёев бўш турган бинолар базасида замонавий ва талаб юқори бўлган маҳсулотлар ишлаб чиқаришни йўлга қўйиш бўйича кўрсатмалар берди.\n“Ўзсаноатқурилишбанк”, “Асака" банки, Халқ банки, Миллий банк, “Ипотека-банк”, “Ипак йўли” банклари томонидан Олмазор туманида ишга туширилаётган янги лойиҳаларга имтиёзли кредитлар ажратилмоқда. “Арт вуд груп” МЧЖ томонидан ёғоч маҳсулотларидан ЛДСП ва ЛМДФ ишлаб чиқариш лойиҳаси шулардан бири. Корхона маҳсулотларидан замонавий мебель ва буюмлар тайёрлашда фойдаланилади. “Ижод-ижод” хусусий корхонаси сопол буюмлар, “Euroasia Аlliance Тeks" МЧЖ дағал ип газлама, “Станко Строитель” МЧЖ металл ва ёғочга ишлов берадиган дастгоҳлар ишлаб чиқаришни йўлга қўяди.\n“Интер капитал” МЧЖга қарашли бино ва иншоотларда дори воситалари ишлаб чиқариш, “Галеника” МЧЖда эса йилига 60 дан ортиқ турдаги 225 миллион дона таблетка, капсула, саше ва бошқа импорт ўрнини босувчи дори воситалари ишлаб чиқарилади.\nЛойиҳаларда қурилиш материаллари, ёғоч, металл, полистеролбетон плиталари, ойнани қайта ишлаш, махсус ишчи кийимлари, қандолатчилик маҳсулотлари, тиббиёт буюмлари, нон ва нон маҳсулотлари, озиқ-овқат, енгил саноат маҳсулотлари ишлаб чиқариш, тиббий диагностика маркази очиш кўзда тутилган.\nПрезидентимиз тумандаги Имом Термизий жомеъ масжидида бўлди.\nБутун дунёда буюк аждодларимизнинг сўнмас даҳосига ҳурмат-эҳтиром, уларнинг бой илмий меросини ўрганишга қизиқиш ҳамиша юқори бўлган. Хорижий мамлакатларда уларнинг ҳаёти ва фаолияти ҳақида илмий ва бадиий асарлар яратилган.\nБиринчи Президентимиз раҳнамолигида буюк олим ва мутафаккирларимиз, қадимий шаҳарларимиз юбилейлари халқаро миқёсда кенг нишонланди. Президентимиз Шавкат Мирзиёев раҳбарлигида улуғ алломаларимиз, азиз-авлиёларимиз қадамжоларини обод этиш ишлари изчил давом эттирилмоқда. Миллий маънавий меросимизни тиклаш ва асраб-авайлаш, илм-фан ва таълимни ривожлантиришга алоҳида эътибор қаратилмоқда.\nБуюк боболаримиз тафаккури маҳсули бўлган тарих, адабиёт, санъат, ахлоқ, фалсафа, тиббиёт, математика, кимё, астрономия, меъморлик, дин ва бошқа соҳаларга оид минглаб ноёб асарлар бизнинг бебаҳо бойлигимиздир.\nИслом маданияти ривожига улкан ҳисса қўшган буюк аждодимиз Абу Исо Термизийнинг беназир меросини илмий асосда чуқур ўрганиш бўйича самарали ишлар амалга оширилмоқда.\nБиз бахтиёр авлодмиз, бахтли халқмиз, чунки шундай буюк алломаларнинг ворисимиз, деди Президентимиз. Халқимиз фаровонлиги, мамлакатимиз равнақи йўлида қилаётган ишларимиз билан улуғ аждодларимизга муносиб бўлишимиз керак. Бу барчамиздан юксак масъулият талаб қилади.\nҲазрати Имом (Ҳастимом) мажмуасида Ислом маданияти марказини ташкил қиламиз, деди Шавкат Мирзиёев. Юртдошларимиз, мамлакатимизга келадиган меҳмонлар бу ерда буюк алломаларимизнинг бебаҳо мероси билан яқиндан танишиш имкониятига эга бўлмоғи лозим.\nМУТАСАДДИЛАРГА МАСЖИДНИ РЕКОНСТРУКЦИЯ ҚИЛИШ БЎЙИЧА ТОПШИРИҚЛАР БЕРИЛДИ\nПрезидентимиз Шавкат Мирзиёев раислигида Тошкент шаҳридаги Турин политехника университетида йиғилиш бўлиб ўтди. Унда Тошкент шаҳри ва туманлар ҳокимлари, тегишли вазирлик ва идоралар раҳбарлари, пойтахт жамоатчилиги вакиллари иштирок этди.\nЙиғилишда давлатимиз раҳбари асос солган Ўзбекистон Республикаси Президентининг Виртуал қабулхонаси, жойлардаги Халқ қабулхоналари халқ билан мулоқотнинг муҳим тизимига айлангани, турли масалаларга ўз вақтида ечим топилиб, одамларни рози қилаётгани таъкидланди. 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси мамлакатимиз тараққиётини янги босқичга кўтаришга хизмат қилиши қайд этилди.\nУчрашувда аҳолига зарур шароитлар яратиш, коммуникация тизимларини янгилаш, ҳудудларни ободонлаштириш, тадбиркорликни ривожлантириш масалаларига алоҳида эътибор қаратилди.\nТОШКЕНТДА ТАЛАБАЛАРНИНГ МИЛЛИЙ ИЛМИЙ-МАЪРИФИЙ МАРКАЗИ БУНЁД ЭТИЛАДИ\nПрезидентимиз Шавкат Мирзиёев Талабалар шаҳарчаси ҳудудида қуриладиган ахборот-ресурс маркази лойиҳаси билан танишди.\nПрезидентимиз марказ лойиҳаси ва концепциясини такомиллаштириш, унинг қамровини кенгайтириш бўйича кўрсатмалар берди. Мажмуани Ўзбекистон талабаларининг Миллий илмий-маърифий маркази тарзида ташкил этиш, дунё университетлари билан ҳамкорлик ўрнатиш, халқаро талаблар даражасидаги кадрлар тайёрлаш, профессор-ўқитувчиларнинг илмий анжуманларини йўлга қўйиш зарурлигини таъкидлади.\nНУКУСДА МЕТЕОРОЛОГИК СТАНЦИЯ ИШГА ТУШИРИЛДИ\n13-14 апрель кунлари Ўзбекистонда аккредитациядан ўтган дипломатик корпус ва халқаро ташкилотлар вакиллари, мамлакат вазирликлари, идоралари, миллий ва ҳудудий ОАВ вакиллари БМТнинг Қўшма дастури “Оролбўйи минтақаси учун инсон хавфсизлиги бўйича кўпшериклик фондини ташкил қилиш орқали Орол фожеасидан зарар кўрган аҳолининг турмуш шароити салоҳиятини мустаҳкамлаш” ташаббуси билан Қорақалпоғистон Республикасига танишув сафарида иштирок этишди.\nАсосий мақсад - БМТ Қўшма дастурининг биринчи босқичида эришилган натижалар билан танишиш, қатнашчиларга донорларнинг кенг иштироки орқали тузилиши таклиф қилинаётган кўпшериклик фондининг ҳамда Оролбўйи минтақаси ривожига қаратилган саъй-ҳаракатларни бирлаштиришнинг аҳамияти ҳақида маълумот беришдир.\nМетеорологик станцияни ишга тушириш маросимида юқори мартабали меҳмонларни қутлар экан, Ўзбекистондаги БМТнинг Доимий мувофиқлаштирувчиси, БМТТДнинг Доимий вакили жаноб Стефан Приснер мамлакатда фаолият олиб бораётган Бирлашган Миллатлар Ташкилотининг Ўзбекистон ҳукуматига ва Орол денгизи фожеаси натижасида азият чеккан маҳаллий аҳолига инсон хавфсизлигини таъминлаш билан боғлиқ бўлган турли муаммолар ечимини топиш орқали кўмак беришга тайёрлигини таъкидлади.\nХусусан, Ўзбекистондаги БМТД ва Ўзбекистон Республикаси Вазирлар Маҳкамаси ҳузуридаги Гидрометеорология хизмати маркази билан ҳамкорликда амалга оширилаётган ҳамда иқлим ўзгаришлари ҳақида БМТнинг доиравий конвенциясини Мослашув (Адаптацион) фонди томонидан молиялаштирилаётган “Ўзбекистоннинг қурғоқчил туманларида жойлашган фермер ва деҳқон хўжаликларининг иқлимий барқарорлигини таъминлаш” қўшма лойиҳаси Қорақалпоғистоннинг бешта намунавий туманларида фаолият кўрсатмоқда.\nНукус шаҳридаги Қўшма дастур офисида ўтказилган учрашув пайтида иштирокчилар БМТнинг Оролбўйи ҳудудидаги кўмак бериш устуворликлари ҳақида қисқа тақдимот билан танишдилар, Қўшма дастур янги босқичи Оролбўйи минтақаси учун инсон хавфсизлиги бўйича кўпшериклик мақсадли фонди доирасида халқаро ҳамкорларни мувофиқлаштирилган ҳолда янада кўпроқ жалб қилишни мақсад қилгани ҳақида батафсил маълумот олдилар.\nМўйноқ ўлкашунослик музейи ва Мўйноқ туманидаги кемалар қабристонига сафар Қорақалпоғистон аҳолисини илгариги ва ҳозирги воқеликдаги турмуш фаолиятининг умумий суратини шакллантириш имконини берди.\nЎЗБЕКИСТОН МИЛИЦИЯСИ ЯНГИЧА ФОРМА КИЯДИ\nФармон ички ишлар органлари тизимида туб ислоҳотларнинг янги босқичини бошлаб бериши, унинг ижросини таъминлаш, қонун устуворлигига эришиш, ҳуқуқбузарликлар профилактикасини ўз вақтида амалга ошириш, ҳуқуқ-тартибот ва жамоат хавфсизлигини таъминлашга хизмат қилиши, пировард натижада эса фуқаролар ҳуқуқлари, эркинликлари ҳамда қонуний манфаатларини ишончли ҳимоя қилиш борасида ички ишлар органлари бутун тизими ва ҳар бир ходим фаолияти самарадорлиги ошиши кўзда тутилган.\nЎзбекистон милициясини туб ислоҳотлар кутмоқда\nФармон тизимда қатор ташкилий ўзгартишлар қилишни ҳам назарда тутади.\nФармонда қайд этилган асосий вазифаларни бажариш бўйича зарур ташкилий ва ҳуқуқий механизмларни амалга ошириш мақсадида Ички ишлар органлари тизимини тубдан ислоҳ қилиш комплекс чора-тадбирлар дастури тасдиқланган.\nБу дастурга кўра, халқаро стандартлар асосида, фуқаролар онгида ички ишлар органлари ҳақида ижобий имиж шакллантириш мақсадида милиция ходимларининг махсус либослари, атрибуткалари ва фарқловчи белгиларини қайта кўриб чиқиш кўзда тутилган.\nБундай ўзгаришларни жорий қилиш мақсадида Ўзбекистон президентининг махсус қарори ишлаб чиқилади. Тегишли қарор лойиҳаси 2018 йилнинг 1 июлига қадар тайёр бўлиши кутилмоқда.\nТАЙВАНЬ АТМОСФЕРА ИФЛОСЛАНИШИГА ҚАРШИ 1 МЛРД ДОЛЛАРДАН ОРТИҚ МАБЛАҒ САРФЛАЙДИ\nТайвань ҳукумати яқин икки йилда ҳаво таркибидаги PM2.5 зарраларига қарши курашиш мақсадида 36,5 миллиард янги Тайвань доллари (бу тахминан 1,2 млрд АҚШ доллари) сарфлайди.\nСиньхуа агентлигининг хабар қилишича, Тайвань маъмурияти 2019 йилга келиб ҳаводаги PM2.5 зарралари улушини 18,2 фоизга — бир метр кубга 18 микрограммгача туширишни режалаштирган. Шунга кўра, 2019 йилгача оролда зарарли газларни кўп чиқарадиган мотоцикллар сони 1 млн дона қисқартирилади.\nМаълумотларга кўра, 2,5 микрон ўлчамдаги PM2.5 зарралари инсон саломатлиги учун жиддий хавф солади. Улар ҳавода туман бордек тасаввур уйғотади ҳамда ўпкага чуқур жойлашиб, инсонда бўғилиш ва бошқа жиддий муаммоларни чиқаради. Жаҳон соғлиқни сақлаш ташкилоти тавсиясига кўра, бир метр кубда 25 микрограмм шундай зарра бўлиши хавфсиздир.\nТУРКМАНИСТОН ПРЕЗИДЕНТИ 2025 ЙИЛГАЧА МАМЛАКАТНИ КАШАНДАЛАРДАН ТОЗАЛАЙДИ\nТуркманистон президенти Гурбангули Бердимухамедов 2025 йилгача мамлакатни кашандалардан тозалаш бўйича кўрсатма берди. Бу ҳақда давлат ахборот агентлиги хабар қилмоқда.\nУнга кўра, давлат раҳбари 2017-2021 йилларга мўлжалланган Миллий дастурни имзолаган. У Жаҳон соғлиқни сақлаш ташкилотининг тамакига қарши конвенциясини амалга оширишни кўзда тутади.\nҚайд этилишича, дастур соғлом турмуш тарзини ташвиқот қилиш, саломатлик ва фуқаролар умрини узайтириш ҳамда Туркманистонни 2025 йилгача тамакидан холи мамлакатга айлантириш мақсадида қабул қилинган.\nУшбу дастур доирасида амалга ошириладиган ҳаракатлар режаси ҳам тасдиқланган.\nТОЖИКИСТОН ЭРОННИНГ ШҲТГА ҚЎШИЛИШИГА ҚАРШИ ЧИҚМОҚДА\nҚозоғистон пойтахти Остона шаҳрида Шангҳай ҳамкорлик ташкилоти (ШҲТ)га аъзо давлатлар ташқи ишлар вазирлари Кенгаши (ТИВК) мажлиси ўз ишини якунлади. Бўлиб ўтган музокаралар давлат раҳбарлари Кенгашининг 8–9 июнга мўлжалланган учрашувига тайёгарлик кўришнинг сўнгги босқичи бўлди. «Известия» газетасининг хабарига кўра, музокаралар мобайнида Эроннинг ШҲТга тўлақонли аъзо сифатида қабул қилиш жараёни ҳам ўрганилган. Россия нашрининг маълумотларига кўра, бу ҳол Тожикистонда баъзи саволларни пайдо қилган.\nҲиндистон ва Покистон\nШҲТ ТИВК сессиясини очар экан, Қозоғистон ташқи ишлар идорасининг раҳбари Қайрат Абдураҳмонов терроризм ва наркотафикка қарши курашда ҳамкорликни янада чуқурлаштириш заруриятини таъкидлаган. У, шунингдек, ШҲТга Ҳиндистон ва Покистоннинг аъзолигини расмийлаштириш жараёни якунланаётганига эътибор қаратган.\nМажлис тугагач, РФ ТИВ раҳбари Сергей Лавров ҳам шу мавзуга тўхталган. Унинг айтишича, қатнашувчилар ҳужжатлар тўпламини ўрганиб чиқишган ва улар июнь ойида давлат раҳбарларига маъқуллаш учун тақдим этилади.\n— Албатта, аввало, бу Ҳиндистон ва Покистоннинг ШҲТга тўлақонли аъзо бўлишини расмийлаштирувчи якуний қарорлардир. Бу тарихий ҳодиса бўлди, десак, муболаға бўлмайди, — деган Сергей Лавров.\n«Валдай клуби» эксперти, Россия ТИВ қошидаги Москва давлат халқаро муносабатлар институти Шарқий Осиё ва ШҲТ тадқиқотлари маркази директори, Олий иқтисодиёт мактаби халқаро муносабатлар департаменти раҳбари Александр Лукиннинг «Известия»га билдиришича, Ҳиндистон ва Покистоннинг ШҲТ аъзоси сифатида расмийлаштирилиши ташкилот ривожида энг муҳим нуқта бўлади.\n— Бу ташкилотнинг илк кенгайиши бўлади. Унга жаҳоннинг энг йирик икки давлат аъзо бўлмоқда. Яъни энди у янада нуфузли ва залворли ташклотга айланади. Бундан ташқари, шу пайтгача ШҲТни Россия ва Хитойнинг Марказий Осиёдаги биргаликдаги ҳаракатларини мувофиқлаштирувчи структура, деб билишар эди. Ташкилотда барча қарорлар консенсус асосида қабул қилиниб келинган бўлса-да, тушунарли сабабларга кўра унда Москва ва Пекиннинг таъсири каттароқ эди. Ҳиндистоннинг қабул қилиниши ШҲТни янада кўп қиррали бўлишига замин яратади. Янги Деҳли иқтисодий ҳамкорлик ривожига ҳам, минтақада вазиятни барқарорлаштиришга ҳам катта ҳисса қўшади, — дея таъкидлаган Александр Лукин.\nАгар Ҳиндистон ва Покистоннинг аъзолиги ҳал қилиниб бўлинган масала бўлса, ШҲТ ишига Эронни жалб қилиниши муаллақ ҳолатда турибди. Ўзининг кириш сўзида Қайрат Абдураҳмонов ташкилотга айни пайтда кузатувчи мақомидаги Эрон Ислом Республикасини қабул қилиш заруриятини таъкидлаб ўтган. Сергей Лавров ҳам Теҳрон «БМТ Хавфсизлик Кенгаши томонидан қўлланилган санкциялар бўйича масалаларни ҳал қилгани; энди у ШҲТга аъзо бўлиш критерийларига тўла мос келиши» ҳақида гапирган.\n— Биз умид қиламизки, июнь ойида Остонада давлат раҳбарлари Эроннинг ҳам тўлақонли аъзога айлантириш жараёнини ишга тушириш масаласини ҳам муҳокама қилишади», — деган Сергей Лавров.\n«Известия»га Россия делегациясидаги манбанинг хабар беришича, Тожикистондан ташқари барча давлатлар Эроннинг ташкилот доирасидага ишларга чуқурроқ жалб қилинишини қўллаб қувватлайди.\n— Душанбенинг позицияси шу билан тушунтириладики, Эрон ҳукумати ўз вақтида тожик исломий мухолифат етакчиларидан бирига сиёсий бошпана берган. Республика ҳукумати Теҳрон шу йўл билан амалдаги ҳукумат позициясига путур етказишга ҳаракат қилмоқда. Бироқ, аслида бундай эмас, — деган манба.\nГазета суҳбатдошининг сўзларига кўра, Эроннинг ШҲТга аъзо қилиб олиниши ташкилотни янги сифат даражасига чиқариши мумкин.\nСуриядаги вазият нафақат Сергей Лавров ва унинг хитойлик ҳамкасби Ванг И ўртасидаги музокараларда муҳокама мавзуси бўлди, унга ШҲТ ТИВК мажлисида ҳам тўхтилиб ўтилган. Бу ҳақда Россия вазирининг ўзи айтиб ўтган. Лавровнинг қайд этишича, қатнашувчилар можарони сиёсий йўл билан ҳал қилишнинг муқобили йўқлиги ва сулҳни сақлаш зарурияти ҳақида якдил тўхтамга келишган.\nРоссия вазирининг тушунтиришича, Москва ўт очишни тўхтатиш битими қатнашувчилари доираси қуролланган мухолифатнинг янги гуруҳлари ҳисобига кенгайтирилишига эришмоқчи.\n— Параллел равишда терс жараён юз бераётгани — «Жабҳат-ун-Нусра» террорчилик ташкилотини қўллаб-қувватлаётганлар унинг сафига қўшимча қуролланган отрядларни қўшиб, уларни Остона битимидан узиб қўйишга ҳаракат қилаётгани сабабли ҳам жараён мураккаблашмоқда, — деган Сергей Лавров.\nЯна нималар ҳақида сўзлашилди?\nРоссия вазирининг ҳикоя қилишича, ШҲТ ТИВК мажлиси мобайнида кучишлатар идоралар тизими бўйича ҳамкорлик, гуманитар соҳа ва экология масалаларига дахлдор бир қатор масалалар кўриб чиқилган. Хусусан, экстремизмга қарши курашиш конвенцияси лойиҳаси, ШҲТ антинаркотик стратегиясини тайёрлаш ва уни рўёбга чиқариш ҳаракат дастури ҳақида сўз борган. Бундан ташқари, атроф-муҳитни муҳофаза қилиш соҳасидаги ҳамкорлик ҳақида тайёрланаётган конвенция ҳамда аъзо мамлакатларнинг 80дан ортиқ олий ўқув юртларини бирлаштирувчи ШҲТ Университетини ишга тушириш ҳақида ҳукуматлараро битим лойиҳаси муҳокама қилинган.\nШИМОЛИЙ КОРЕЯ УРУШДАН ҚЎРҚМАСЛИГИНИ МАЪЛУМ ҚИЛДИ\nКХДР тинчликсевар давлат, бироқ АҚШ таҳдидидан ҳимояланиш учун кескин чораларни ҳам кўриши мумкин. Бу ҳақда Корея Марказий телеграф агентлиги Шимолий Корея ТИВ вакиллари баёнотига асосан хабар бермоқда.\n"КХДРнинг энг катта хоҳиши – бу АҚШ ўзининг адоватли сиёсатини давом эттирса, охиригача боришдир. КХДР армияси ҳозирнинг ўзиданоқ жавоб чоралари сифатида кутилмаган огоҳлантирувчи зарбалар ва бошқа услублар бўлишини белгилаб олди", - дейилади хабарда.\nБаёнотда таъкидланишича, Пхеньян “тотал урушга кенг қамровли уруш билан”, “ядро урушига эса ядро зарбалари” билан жавоб қайтаради, аммо бу “жуда даҳшатли қарама-қаршиликда” албатта ғолиб чиқади. "КХДР тинчликсевар социалистик давлатдир, бироқ урушдан қўрқмайди ва ундан қочишга ҳам ҳаракат қилмайди", - дея қўшимча қилиб ўтишган шимолий кореялик дипломатлар.\nЎтган дам олиш кунлари Жанубий Корея қуролли кучларининг штаблар бошлиқлари бирлашган қўмитаси КХДР Хамгён-Намдо вилоятининг Синпхо уездида муваффақиятсиз ракета учирганини хабар берди. Ракета тури ҳозирча номаълум, бироқ экспертлар тахминича, бу ўрта масофаларга мўлжалланган KN-15 баллистик ракетаси бўлиши мумкин.\nЯпония ҳукумати ракета учирилганидан сўнг бош вазир котибияти қошида махсус штабни ташкил этган бўлса, Жанубий Корея ҳукумати миллий хавфсизлик Кенгаши доимий қўмитасининг фавқулодда йиғилишини чақирди.\nЎЗМУ ВА РОССИЯ ДАВЛАТ ГИДРОМЕТЕОРОЛОГИЯ УНИВЕРСИТЕТИ (САНКТ-ПЕТЕРБУРГ) ҲАМКОРЛИК АЛОҚАЛАРИ РИВОЖЛАНМОҚДА\nТурли соҳаларда халқаро илмий ҳамкорликлар ҳар томонлама тараққиётга хизмат қилади.\nРоссия давлат гидрометеорология университети (Санкт-Петербург) ректори Валерий Михеев бошлигидаги делегация Мирзо Улуғбек номидаги Ўзбекистон Миллий университетига ташриф буюрди.\nЎзМУ ректори Авазжон Мараҳимов ва Валерий Михеев Ўзбекистон ва Россия давлатлари ўртасида гидрометеорология ва бошқа қатор соҳаларда илмий ҳамкорлик алоқаларини бугунги замон талаблари даражасида янада ривожлантириш юзасидан фикрлашиб олдилар.\nАйтиш жоизки, 2005 йилда икки университет ўртасида илмий ва таълим йўналишларида ҳамкорлик алоқалари ўрнатилган. Ўша даврда тузилган тегишли шартномани қайтадан кўриб чиқиш юзасидан ўзаро фикр алмашилди.\nЯъни, университетларимиз тадқиқотчилари, соҳа олимлари ўртасида ўзаро тажриба алмашиш, илмий ҳамкорлик, талабалар алмашинуви каби масалаларни янада такомиллаштириш ва уни янги босқичга кўтариш юзасидан келишиб олинди.\nБЎЛҒУСИ ИҚТИСОДЧИЛАР АКАДЕМИКДАН САБОҚ ОЛДИЛАР\nИлмга чанқоқ ёшлар учун академиклар сабоғи олтиндан қиммат!\nМирзо Улуғбек номидаги Ўзбекистон Миллий университети Иқтисодиёт факультетида иқтисод фанлари доктори, профессор, академик Иброҳимжон Искандаров билан ўтказилган учрашувда талабалар бир олам таассурот олдилар.\nИқтисодиёт соҳасида катта билим ва тажрибага эга олим Президентимиз Шавкат Мирзиёевнинг 2017 йил 7 февралдаги "Ўзбекистон Республикасини янада ривожлантириш бўйича Ҳаракатлар стратегияси тўғрисида"ги фармони мазмун-моҳиятини теран шаҳрлаб берди.\nМаърузада қайд этилганидек, Ҳаракатлар стратегиясига мувофиқ 2017-2021 йилларда Ўзбекистон Республикасини ривожлантиришнинг бешта устувор йўналиши белгиланган. Давлат ва жамият қурилишини такомиллаштириш, иқтисодиётни янада ривожлантириш ва либераллаштириш, қонун устуворлигини таъминлаш ва суд-ҳуқуқ тизимини янада ислоҳ қилиш, ижтимоий соҳани ривожлантириш, хавфсизлик, миллатлараро тотувлик ва диний бағрикенгликни таъминлаш, чуқур ўйланган, ўзаро манфаатли ва амалий руҳдаги ташқи сиёсат юритиш каби йўналишларнинг ҳар бири мамлакатдаги ислоҳотларни ва янгиланишларни янада чуқурлаштиришга оид аниқ бўлимлардан иборат.\nТалабалар бу мавзуда ўзларини қизиқтирган саволларга мухтасар жавоблар олдилар.\nНАМУНАВИЙ ДАРСЛАР САМАРАСИ\nНамунавий дарс – мураббийлар учун муҳим сабоқдир.\nМирзо Улуғбек номидаги Ўзбекистон Миллий университети Мураббийлар кенгаши раиси Аброр Хидиров ва Ахборот хизмати раҳбари Тўлқин Эшбеков Журналистика факультетида намунавий “Ахборот соати” ва “Мураббийлик соати” дарсларини ўтдилар. Унда факультет мураббий-ўқитувчилари ҳамда 4-курс талабалари иштирок этдилар.\nМаълумки, бугунги кунда республикамиз ҳаётида юз бераётган ўзгаришлар ҳақида талаба-ёшларга мунтазам ахборот бериб бориш тизимини ривожлантириш, уларнинг сиёсий онги ва ижтимоий фаоллигини ошириш, юртимиз тинчлигига рахна солаётган турли бузғунчи ғояларга қарши иммунитетни шакллантиришга алоҳида эътибор қаратиш ғоят муҳим аҳамият касб этмоқда. Айтиш жоизки, биз бошимиздан кечираётган XXI аср, шиддат билан ўзгариб бораётган глобаллашув жараёнлари, интеллектуал салоҳият, Интернет ва ахборот-коммуникация технологиялари ҳал қилувчи аҳамият касб этаётгани, жаҳон бозоридаги рақобат кўлами ва кескинлиги тобора шафқатсиз тус олаётгани ҳар бир давлат ва халқ олдига ғоят муҳим ва ўткир талабларни қўймоқда. Ана шу муҳим талаблар билан ҳамоҳанг бўлиб яшамасак, бутун борлиғимизни шу йўлда сафарбар этмасак биз умумбашарий тараққиётдан четда қолиб кетишимиз ҳеч гап эмас.\n– Намунавий дарсда таъкидланганидек, глобаллашув жараёнларида ахборот олиш ва тарқатиш, унинг ёшлар онгига таъсири масалаларига жиддий эътибор қаратишимиз лозим,– дейди Жамоатчилик билан алоқалар назарияси ва амалиёти кафедраси доценти Рамзиддин Абдусатторов.– Шундай экан, факультетимизнинг ҳар бир гуруҳида ўтилаётган “Мураббийлик соати” ва “Ахборот соати” дарсларини янада такомиллаштириб боришимиз, турли воқеликларга нисбатан талабаларнинг муносабатлари, фикр-мулоҳазаларини ҳам изчил ўрганиб боришимиз зарур. Бу борада ОАВда ёритилаётган хабар ва мақолалар асосида ЎзМУ Ахборот хизмати томонидан тайёрланадиган “Ахборот соати” материаллари муҳим манба ҳисобланади. Ундан барча мураббийларимиз самарали фойдаланмоқда.\nУлар фан сирларини мукаммал эгаллаш билан бир қаторда маънавият сабоқларига ҳам катта қизиқиш билан қарайдилар. Яқинда 1-курс талабалари даврасида ўтказилган “Ахборот соати” ва “Мураббийлик соати” намунавий дарслари барчада катта қизиқиш уйғотди.\nМашғулот кириш қисмида факультет деканининг Маънавий-маърифий ишлар бўйича муовини Ғофуржон Эшонқулов “Намунавий дарс” моҳияти ва талабалар маънавий дунёсини бойитишдаги ўрни ҳақида сўз юритди.\nЎзМУ Ахборот хизмати раҳбари, филология фанлари номзоди, доцент Тўлқин Эшбеков “Интернет хавфсизлиги ва интернет маданияти: муаммо ва ечимлар” мавзусидаги маърузасида қуйидагиларни баён этди:\n– Бугун дунё том маънода ягона ахборот маконига айланган. Интернет орқали кириб келаётган ахборот оқими айниқса ёшлар онгини ҳар томонлама қамраб олаётганидан асло кўз юмиб бўлмайди. Шундай кезда уларни турли бузғунчи ғоялардан ҳимоя қилиш долзарб масалага айланган. Ёшларда аввало интернетдан тўғри ва самарали фойдаланиш, уларда интернет маданиятини шакллантириш, шу аснода мустақил фикрлай оладиган баркамол авлодни тарбиялаш энг долзарб масалалардан бири бўлиб қолмоқда. Бугунги кунда ёш авлод онгини турли ёт, бузғунчи ғоялар, салбий таъсирлардан асраш ғоят муҳим аҳамият касб этмоқда. Чунки, бундай мафкуравий таҳдидлар аянчли оқибатларга олиб келмоқда. Хўш, айни пайтда интернет веб-сайтлари орқали кириб келаётган ёт ғояларнинг олдини олиш ва таъсир кучини камайтириш, ёшларда интернет маданиятини шакллантириш учун нима қилмоқ керак?\nҲаммамиз тоза ҳаво истаймиз, бироқ, димоғимизга бадбўй ҳаво урилса, ундан нари кетишга, мусаффо ҳавога интиламиз. Тоза, зилол сув ҳаммамизга ёқади, гоҳида лойқа сув учраб қолса, ундан нари кетамиз. Сув ва ҳаводек зарур бўлган ахборот-чи? Ёшлар онгига тоза ҳаво ва зилол сув каби яхшиликка, эзгуликка хизмат қиладиган ахборотлар зарур! Тоза ҳавони кўпайтириш учун кўп дарахт экилади. Лойқа сувга фақат тиниқ сувлар барҳам беради. Худди шундай, салбий ахборотни бартараф этиш учун биз кўплаб ижобий маъно касб этувчи, ёшларни яхшилик ва эзгуликка чорловчи сермазмун ахборотларимиз билан курашмоғимиз лозим. Бу – жаҳолатга қарши маърифат билан курашнинг ёрқин йўлларидан биридир. Шу мақсадда ЎзМУ Журналистика факультети қошида www.uchildiz.uz веб-сайти ташкил этилган. Унда ҳар куни талаба-ёшлар учун қизиқарли бўлган ранг-баранг мавзудаги мақолалар, қаламкашлар ижодидан намуналар, “Ахборот соатлари” материаллари, форум шаклида сайтимиз мухлисларининг сермазмун фикрномалари ёритилмоқда.\nУлуғ адиб Пиримқул Қодировнинг талабалар ҳаётига бағишланган машҳур “Уч илдиз” романи асосида ташкил этилган www.uchildiz.uz веб-сайти талаба-ёшларда катта қизиқиш уйғотди.\nДарҳақиқат, мамлакатимизда интернетдан фойдаланиш борасида кенг имкониятлар яратилган. Талаба-ёшлар ундан жуда кенг фойдаланаётганларини ҳар қадамда кузатиш мумкин. Афсуски, айрим ёшларимизни интернет ахборотларидан тўғри фойдаланяпти, деб бўлмайди. Шу боисдан ёшларимизнинг интернет ресурсларидан тўғри фойдаланишга ундаб бориш, уларда ахборот олиш, уни таҳлил этиш маданиятини муттасил шакллантириб бориш зарур.\nДавра суҳбатида талабалар ўзларини қизиқтирган саволларига жавоблар олдилар.\nАХБОРОТ ВА МАЪНАВИЯТ НАМУНАВИЙ ДАРС МАВЗУСИГА АЙЛАНДИ\nНамунавий дарслар интерфаол усулда ўтказилаётгани, ёшларни эркин ва холис фикрлашга ўргатилаётгани талабаларда катта қизиқиш уйғотмоқда.\nМирзо Улуғбек номидаги Ўзбекистон Миллий университети Ижтимоий фанлар факультетида навбатдаги “Ахборот соати” ва “Мураббийлик соати” машғулотлари Намунавий дарс сифатида ўтказилди.\nМиллий ғоя кафедраси доценти Ойниса Муҳаммадиева 1 ва 3 курс талабаларига Намунавий дарс мазмун-моҳиятини изоҳлар экан, шундай деди:\n– Глобаллашув даврида ахборот кўламининг тоборо кенгайиб ва тезлашиб бораётгани маънавиятимизга ҳам ўз таъсирини кўрсатмоқда. Инсон ахборотдан фойдаланар экан, унинг инсон маънавиятига қанчалик таъсир этиши мумкинлиги ҳақида ҳар доим ҳам ўйлайвермайди. Бугунги ёшлар интернетдан қанчалик тўғри фойдаланмоқда? ОАВда ёритилаётган ахборотлар ёшлар маънавиятига қай даражада таъсир ўтказмоқда? Ҳар ҳафта ўтилаётган “Ахборот соатлари” талабаларимизда қандай таассурот қолдирмоқда? Шу масалалар юзасидан сиз университетимиз Ахборот хизмати раҳбари Тўлқин Эшбекнинг фикр-мулоҳазалари билан ўртоқлашасиз.\nЎзМУ Ахборот хизмати раҳбари Миллий ғоя, маънавият асослари ва ҳуқуқ таълими йўналишида таҳсил олаётган талабаларга юқорида қайд этилган мавзулар юзасидан атрофлича маълумот берди.\nМаърузада қайд этилганидек, ахборот олишда аввало унинг манбалари қай даражада асосли ва ишончли эканлигига эътибор қаратиш лозим. Ҳар қандай ахборотнинг ҳуқуқий, илмий асоси бўлмоғи шарт. Ахборот истеъмолчиси аввало шунга эътибор қаратиши зарур. “Ахборот соатлари”да биринчи галда юртимизда кечаётган ижтимоий, иқтисодий, сиёсий, маънавий жараёнлар, халқаро миқёсдаги муҳим воқеалар ва Миллий университетимиз ҳаёти билан боғлиқ бўлган муҳим воқеалар баён этилади. Демак, бу ахборотлар билан танишиб бориш талабалар учун ғоят муҳимдир. Ҳар қандай ахборотга кўр-кўрона ишониш – бу саводсизлик, ўқиб уқимаслик оқибатидир.\nНамунавий дарс давомида талабалар кўп китоб ўқиш – инсон маънавиятини юксалтиришга хизмат қилишини теран англаб етдилар.\nИнтерфаол усулида ўтказилган Намунавий дарсда 3 курс талабаларидан Нодир Хўжамов, Саид Бобоқулов, Мухриддин Бобобеков, Сардор Жўрақулов, Муҳриддин Бобобеков, 1-курс талабаларидан Шерозжон Нарзиқулов, Достонжон Ҳомидов, Барчиной Қаршиева, Меҳрож Саидов, Валишер Мамировлар ҳам ахборот олиш, унинг мазмун-моҳиятини теран англаб етиш юзасидан ўз фикр-мулоҳазаларини баён этдилар.


Ўш мэрияси ходимлари сайловлардан сўнг истеъфо бермоқда | ҚИРҒИЗИСТОН ЯНГИЛИКЛАРИ\nЎш мэрияси ходимлари сайловлардан сўнг истеъфо бермоқда\nЭнг камида битта вице-мэр ва Ўш мэриясининг бир неча бўлим бошчилари Айтмамат Кадирбаевнинг Ўш мэри лавозимига сайлангандан сўнг ишдан кетди.\nЎш мэрияси матбуот хизмати ходими Бегимай Бекболотова Фейсбук ижтимоий тармоғидаги саҳифасида бу ҳақда биринчилардан бўлиб хабар тарқатди.\nУ Ўш мэрининг барча тўрт вице-мэри ишдан бўшаш ҳақида ариза ёзганини айтганди, бироқ бу хабарни фақат битта вице-мэр - Дастанбек Ходжаев тасдиқлади.\nХоджаев ўзи билан суҳбатни ёзиб олишни хоҳламади, бироқ телефон орқали сўзлашувда у ўзининг бу ҳаракати ортида «сиёсий замир» йўқ эканини билдирди.\n«Янги мэр ўз жамоаси билан келиши керак», — деди у.\nЯна бир вице-мэр Ильяс Раджапов ўз лавозимидан кетгани ҳақидаги хабарни рад этди.\nKloop.kg билан суҳбатда Бегимай Бекболотова қолганларнинг ишдан кетишига нима сабаб бўлганини билмаслигини айтди. Ўзининг эса истеъфоси келажакдаги режаларга боғлиқ бўлганини билдирди мэрия матбуот хизматининг собиқ ходими.\n«Диплом ишимни ёзиш учун отпускага чиқдим», — деди у.\nБегимайга кўра, шаҳар мэриясининг жамият билан боғланиш бўлими ходимлари Ўш мэри сайловларидан сўнг ўтказган йиғинда ишдан кетишга қарор қилган.\n«Бошчимиз Камиль Сидиков бошқа режалари борлигини айтиб, ишдан кетишини билдирди. Бундан сўнг қолганлар ҳам унинг ортидан кетишга қарор қилди. Сидиков иш топиш қийинлигинин айтиб, барчани яхшилаб ўйланиб кўришга чақирди. Бироқ бўлим ходимлари ўз хоҳиши билан кетишга қарор қилишди», — деди Бекболотова.\nЎш мэри сайловларининг санаси белгилангандан сўнг қатор можаролар кузатилганди.\n2013 йилнинг декабр ойи сўнгида собиқ мэр Мелис Мирзакматовга қарашли «Улуттар биримдиги» партияси тарафидан тузилган бошқарувчи коалиция тарқаганди.\nБунга Мирзакматов тарафдори бўлган «Замандаш-Современник» партиясидан ягона вакилнинг мандатидан маҳрум бўлиши сабаб бўлганди.\nУнинг ўрнига келган партиядоши коалициядан чиқишини билдириб, «Улуттар биримдиги» партиясининг шаҳар кенгашидаги ҳолатини қийинлаштирганди.\nБунинг ортидан, президентга қарашли Социал демократлар партияси дарров ўз коалициясини тузди ва унинг вакиллари сайловда ўз номзоди Айтмамат Кадирбаевни қўллади.\nЎшдаги машҳурлик ва қўлловга эга Мирзакматов мухолифатчи ролига ўтди ва сайловларда 45 депутатнинг фақат 19 нафари унга овозини бергани сабаб ўз лавозимини қайтара олмади.\nСайловлардан сўнг Мирзакматовнинг тарафдорлари Ўш мэриясида ўтказаётган митинги милиция билан тўқнашувга айланиб кетиши мумкин эди, бироқ тарафдорлари олдига чиққан Мирзакматов уларни ўз уйларига тарқашини сўраб, «янги кучлар билан» баҳорда қайтишни ваъда қилди.\nАввалги мақолаНомаълум шахс Ўшдаги арчани ёқмоқчи бўлган\nНавбатдаги мақола150 минг долларга вице-мэрлик лавозимини ваъда қилган шахс қўлга олинди


Жамшид Кенжаев суд ишида навбатдаги гувоҳ кўрсатмалари эътирозларга сабаб бўлди\n21:14 / 21.02.2019 89174\n21 январь куни жиноят ишлари бўйича Тошкент шаҳар судида бошланган Жамшид Кенжаев иши бўйича суд жараёни давом этмоқда. Суд жараёнининг олдинги мажлисларида экспертлар ва гувоҳлар сўроқ қилиниб тингланган эди.\nБугун, 21 февраль куни суд жараёнининг бошланганига бир ой бўлди.\nKun.uz мухбири хабар беришича, бугунги мажлисда Иброҳим Синдаров гувоҳ сифатида чақирилган. Гувоҳга суд ҳайъати, давлат айбловчиси, айбланувчилар ва уларнинг ҳимоячилари саволлар бериб ўтишган.\n«Ўша куни «Chinatown» кафесида туғилган кун нишонлагандик. У ердан чиқиб «Aurum-898»га бордик. Ўйин-кулги учун 10-15 дақиқага кириш ниятида эдик. Ким биландир уришишни хаёлимизга келтирмагандик. У ерга 5 киши бўлиб боргандик. Очиғи, ҳаммаси тез вақт ичида бўлиб кетди. Кўп нарсани билмай ҳам қолдим. Бўлиб ўтган воқеалардан кейин шок ҳолатига тушгандим. Анча вақтгача ўзимга келолмай юрдим. «Тўхтанглар» дейилса ҳам қўлларидаги таёқлар, стуллар билан келаверишди. Мен ҳаммасини кўришга улгурмадим. Тўлиқ ҳолатни кейинроқ видеони кўриб билдим. Шодали Жамшид акам билан нималарнидир гаплашди. Кейин Жамшид акам шапалоқ қўйиб юборди. Мендан тахминан 2 метрлар нарида тургани учун нималарни гаплашишгани менга қоронғи. Кўп нарсани илғамай ҳам қолдим. Ўша жойда қотиб қолдим. Ундан уёғини ақл илғамай қолди», дейди гувоҳ Синдаров.\nГувоҳнинг кўрсатмалари давомида унга нисбатан кўплаб эътирозлар бўлиб турди. Айбланувчиларнинг ҳимоячилари у терговдагига нисбатан бошқача кўрсатма берганини айтишди ва бу ҳақида суд раисига шикоят билдиришди.\nАдвокат ва прокурорнинг саволларидан сўнг, жабрланувчи (марҳумнинг беваси) ўз саволларини берди.\nСуд мажлиси якунида жабрланувчи суд мажлисига бир неча саволлар мавжудлиги туфайли тергов ўтказган шахсларни ҳам чақиришни сўраб илтимоснома тақдим этди. Бундай саволлардан бири нега айбдорлар курсисида атиги 4 киши ўтиргани бўйича эди.\nСуд ҳайъати прокурор ва айбланувчилардан илтимоснома бўйича фикрларни тинглади. Илтимоснома барвақт топширилган деб ҳисобланиб, рад этиш сўралди ва раислик қилувчи илтимосномани қаноатлантиришни рад этди.\nБошқа гувоҳлар келтирилмагани сабабли суд мажлиси 28 февраль кейинги пайшанба кунига қадар қолдирилди.


Қадимги Рим бетони пишиқлигининг сири топилди\n20:00 / 04.07.2017\nАҚШнинг Юта университети олимлари Қадимги Рим бетонининг жуда пишиқлиги формуласини топишди. Бу бетон ҳозирги бетонлардан фарқли, сув билан таъсирлашишдан емирилмаган ва йиллар сайин мустаҳкамлашиб борган. Аниқланишича, бу пишиқликнинг сири иккита компонент – вулқон кули ва денгиз сувида яширинган экан.\nҚадимги Римнинг бетон иншоотларининг ақл бовар қилмас хусусиятлари ҳақида қадимданоқ маълум бўлган. Таъкидланишича, қадимги гаванлардаги бу бетон иншоотлари тўлқинлар емира олмайдиган монолитга айланиб, кундан-кунга пишиқлашиб борган. Сир эмаски, замонавий бетон иншоотлар бундай шароитларда бир неча ўн йилларда емирилиб кетади.\nҚадимги Рим бетони пишиқлиги сири вулқон кули, оҳак ва денгиз суви ишлатилишида экан. Бундай бетонда океан тўлқинлари таъсири остида унинг мустаҳкамланишига кўмак берадиган минераллар шаклланар экан. Бундай жараён табиатда ҳам юз беради – туф деб номланган тоғ жинси айнан шундай ташкил топади. Кўринишича, табиат ортидан кузатув қадимги римликларни ноёб қурилиш материалини яратишга ундаган бўлиши мумкин.\nЭнди олимлар бу бетоннинг йўқотилган рецептини тиклашга умид қилишмоқда. Агар улар бунинг уддасидан чиқсалар, унда замонамиз одамлари асрлар оша қад ростлаб турадиган бетон иншоотлар барпо эта оладилар. Бундай бетон шу билан бирга экологияга зиён келтирмайди.\nҚадимги Рим бетони вулқон кули денгиз суви\nСурхондарё вилоятида яна битта туман ҳокими ўзгарди\nФото: Роналду Бэйл гол урган вақтда, ўзига пенальти берилишини сўради\nКобулдаги меҳмонхонага ҳужум вақтида 14 хорижлик ҳалок бўлди\nАқтўбе фожиаси, Яқин Шарқда янги уруш ўчоғи, президентнинг Сурхондарёга сафари ва ҳафтанинг бошқа хабарлари\n«Реал» «Депортиво»га 7та гол урди\nЎзбекистонлик дзюдочилар Тунис Гран-присида олтин ва бронза медалларни қўлга киритишди\nҲиндистондаги мушаклар омборида юз берган ёнғинда 17 киши ҳалок бўлди


Хонобод шаҳри туризм марказига айлантирилади - Darakchi\nМАДАНИЯТ 28.05.2020, 00:26\nПрезидент Шавкат Мирзиёев 21-22 май кунлари Андижон вилоятига ташрифи давомида ички туризмни ривожлантириш, хусусан, Хонобод шаҳрини туризм марказига айлантириш бўйича кўрсатма берган эди.\nДавлат раҳбарининг топшириғидан келиб чиқиб, Бош вазир ўринбосари, Туризмни ривожлантириш давлат қўмитаси раиси Азиз Абдуҳакимов бошчилигида Хонобод шаҳрини Фарғона водийсининг туризм марказига айлантиришга доир тегишли ишлар олиб борилди.\nАзиз Абдуҳакимов Андижон вилоятидаги қатор туризм объектлари ҳолати билан танишди ҳамда Хонобод шаҳри ҳокимлиги, туризм йўналишида фаолият олиб бораётган ташкилотлар вакиллари, тадбиркорлар билан учрашди.\nҲокимлик, тегишли ташкилот ва идоралар вакилларидан иборат махсус ишчи гуруҳ Хонободдаги туристик объектлар ҳолатини ўрганиб чиқди. Ҳудуднинг пандемиядан кейинги даврда сайёҳларни қабул қилишга санитар-гигиеник тайёргарлиги масаласига алоҳида эътибор қаратилди.


2014 йилда iPhone 6 сотиб олган Екатеринбург фуқароси Apple’нинг Россиядаги ваколатхонасидан, компания унинг носозлик бўйича берган шикоятини қондирмагани ва зарарни дарҳол қопламагани туфайли, телефон нархининг уч бараварида товон пули ундириб олди, дея хабар бермоқда TJournal.\nБорис исмли эркакнинг сўзларига кўра, уч ой яхши ишлагач, телефон вақти-вақти билан қотиб қола бошлаган, бир куни эса ўчиб қолган ва қайта ёнмаган. Сервис марказида эркакка iPhone носоз экани ва уни таъмирлаб бўлмаслигини айтишган.\nБорис телефон моделини ўзгартириш ниятида Apple’дан пулини қайтариб беришни сўради. Компания мижозга худди шу моделдаги янги телефонни олишни ёки пулини 2014 йил декабрь ҳолатидаги курс бўйича қайтариб олишни таклиф қилди. Бироқ рубль курси тушиб кетгани сабабли, таклиф этилган вариантларнинг ҳеч бири Борисни қониқтирмади ва у компанияни судга берди.\nЕкатеринбургнинг Киров тумани суди эркакнинг талабларини қондирди. Apple’нинг Россиядаги офисидан нафақат iPhone’нинг эски нархини, балки эски ва янги нарх ўртасидаги фарқ ва жарималарни ундириб олишга қарор қилинди. Иш бўйича қарор июль ойида қабул қилинган бўлса-да, у энди қонуний кучга кирди.


14:39 24.11.2020 (Янгиланган 14:43 24.11.2020)\nАнқаранинг “турк дунёси” қуриш орзуси бор. Келажакда турк манфаатларини Озарбайжондан ташқарига – Каспий ҳудуди ва Марказий Осиё давлатларига тарқатиш истаги ҳам йўқ эмас.\nТурк қучларининг тинчликпарвар операция ниқоби остида Озарбайжонга киритилиши Анқаранинг Жанубий Кавказ ва Каспийбўйи ҳудудида ҳарбий-сиёсий таъсирини ҳамда Туркифнинг халқаро майдондаги нуфузини ошириш истаги билан изоҳласа бўлади.\nУшбу вазифаларни амалга ошириш учун бир йил етарли бўлмаса керак. Биз НАТОнинг собиқ СССР ҳудудида шарқона мураккаб услубда кенгайгайишини кузатмоқдамиз.\nRia.ru / AZTV / RT Arabic / Минобороны России / Пресс-служба правительства Республики Армении / Ruptly\nТуркия Мудофаа вазири Хулуси Акар 21 ноябр куни мамлакат қуруқлик кучлари Озарбайжонга ҳарбий-ҳаво кучлари ёрдамида Озарбайжон ҳудудига етиб бориш учун тайёр эканини билдирган эди. Шу билан бирга Акар турк Қуролли кучлари “халқро майдондан етакчиликка эришиш йўлида ўз тарихида энг мураккаб даврлардан бирини бошидан кечираётганини” маълум қилган эди.\nОзарбайжонга юбориладиган турк қўшинлари таркиби ва сони ҳозирча номаълум бўлиб қолмоқда. Айтиш жоизки сўнгги йилларда Турк армиясининг турли бўлинмалари ҳарбий-техник ҳамкорлик доирасида Озарбайжон ҳудудида доимий равишда бўлиб турмоқда. Россия-Туркия иштирокида тузилган Тоғли Қорабоғда ўт очишни тўхтатиш маркази фаолияти доирасида навбатдаги офицерлар гуруҳини юбориш учун туркия президенти фармонини ёки парламент муҳокамаса талаб қилинмаса керак.\nАнқара ва Москва 11 ноябр куни Тоғли Қорабоғда тинчликни назорат қилиш тўғрисида меморандум имзолашди. Ушбу ҳужжатда биргаликда тинчликпарвар қўшинлар ташкил қилиш тўғрисида ҳеч нарса дейилмаган. Лекин кейинчалик Илҳом Алиев ва Ражап Эрдўғон “Туркия қўшинлари билан биргаликда амалга ошириладиган тинчликпарварлик миссияси” тўғрисида бир неча бор гапиришган эди.\nМоскванинг ушбу “қайноқ ҳудуд”га Туркия қўшинларини киритмаслик тўғрисидаги илтимосини иккала томон ҳам унутганга ўхшайди. Озарбайжон ҳудудидаги Туркия қуруқлик қўшинлари Россия билан “мониторинг” маркази доирасидаги ҳамкорликдан ташқари яна бирор нарсага тайёргарлик кўрсаётгани яққол билинмоқда.\nЖанубий Кавказ ҳудудида Россия билан йирик масштабли можаро уюштириш учун Туркияда ҳеч қандай сабаб йўқ. (муваффақиятга эришиш эҳтимоли жуда кам, лекин Анқара учун салбий оқибатлари эса - кафолатланган). Лекин ҳудудга икки томонлама ҳамкорлик доирасида ёки “тинчликпарварлик байроғи остида” ҳудудга секин-аста кириб олиш – самарали бўлиши мумкин. Бунда Бокунинг ёрдами Қорабоғ можаросини ҳал қилишда Туркия ёрдами учун “тўлов” бўлиши ҳам мумкин.\nТоғли Қорабоғ ҳудудида Туркия ҳарбийларининг иштироки ҳеч бир шартномада кўрсатилмаган, жумладан Озарбайжон, Арманистон ва Россия иштирокидаги уч томонлама шартномада ҳам. Турк қўшинларининг Озарбайжон ҳудудида бўлиши қонуний жиҳатдан постфактум расмийлаштирилган. Россиялик экспертлар хулосасига кўра, сентябр охиридан бошлаб Озарбайжонда 1500га яқин турк ҳарбийлари бўлган. Маслаҳатчи сифатида турк генераллари ва офицерлари Озарбайжон армиясининг барча бўғинларида иштирок этган – Бош штабдан бошлаб полклар штаби бошқарувига қадар.\nАнқара томонидан фақат Озарбайжонни қўллаб-қувватлаш Тоғли Қорабоғ можаросида Туркияга тинчликпарвар ролига даво қилишга ёки чегара чизиғини биргаликда назорат қилиш имконини бермайди. Лекин айрим вариантлар бўлиши мумкин.\nОзарбайжон ва Арманистон Тоғли Қорабоғ ҳудудида ўт очишни тўхтатишга келишиб олди\nҲозир Туркия Озарбайжонда мустаҳкам ўрнашиб олган десак хато бўлмайди. Келажакда турк қўшинлари ушбу ҳудудда икки томонлама шартномалар асосида йиллаб қолишлари мумкин. Бу халқаро ҳуқуқни бузмаса-да, лекин тинчликни ҳам кафолатламайди.\nДунёнинг ҳеч қайси давлати Тоғли Қорабоғни тан олмагани сабабли Боку ва Анқарада Тоғли Қорабоғнинг арман аҳолисига нисбатан “ҳар нарса қилиш мумкин” деган фикрлар келиши мумкин. Туркия ТИВ “жойлардаги алоҳида кузатув бўлимлари” ҳақида маълумот берди. Шу билан бирга Туркиядан олиб келинган жангарилар Озарбайжондан олиб чиқилгани ҳақида ҳам маълумот берилмади. Ушбу вазиятда “озарбайжон оғаларининг катта муваффақияти”дан (Хулуси Акар ибораси) бошлари айланиб қолмаса бўлди.\nАнқара “турк дунёси” қуриш бўйича глобал режаларга эга. Келажакда турк кучлари ва манфаатларини Озарбайжон чегараларидан ташқарига, Каспий ҳудуди ва Марказий Осиё давлатларига ҳам тарқатиш эҳтимоли йўқ эмас.\nЭрдоған – ҳаммага қарши. Туркия геосиёсий тажриба ўтказмоқда\nАнча кучли армияга эга бўлган – 355 минг аскар, 2600дан ортиқ танк, 270 та F-16 - кўп мақсадли қирувчилари, Туркия Global Firepower рейтингида ҳақли 11 ўринни эгаллаб турибди. Шу билан бирга Туркия учувчисиз қурилмаларни, самолётларни, ракета ва танкларни ишлаб чиқариш билан фаол шуғулланиб келмоқда. Ўтган 15 йил давомида Туркия мудофаа саноати корхоналари сони 56 тадан 1 500тага етди.\nТуркия ҳукумати ҳарбий-саноат комплексида 75 миллиар долларлик дастурларни бошқармоқда, кўплаб хорижий қурол аслаҳа сотиб олинмоқда. Туркия мудофаа бюджети 18 миллиард долларни ёки 2020 йил жами бюджет харажатларининг 13%ини ташкил қилади.\nТуркия Сурия шимолида ва Ливияда ҳарбий инструментларидан кенг фойдаланмоқда. Бошқа давлатлар манфаатларига зид бўлишига қарамасдан Туркия Ўрта Ер денгизининг катта қисмига даъво қилмоқда. Йирик нефт заҳираларига эга бўлган Озарбайжон – Туркияинг агрессив ва экспансив ташқи сиёсати учун ривожланиш майдонига айланмоқда.\nУшбу “иноқлашиш”нинг яна бир хавфли томони – бу Туркия ортида Шимолий альянс турганидир. Улар тажовузкор Эрдўғонни қаерда бўлмасин ҳар қандай можарода қўллаб-қувватлашга тайёр.\nТуркия Кавказ ортидан Россияни сиқиб чиқара оладими?\nРоссия тинчликпарвар кучлари Тоғли Қорабоғда тинч ҳаёт тарзини йўлга қўйишга ҳаракат қилаётган бир вақтда Туркия Озарбайжонда ҳарбий инфратузилмани ривожлантиришга ва ўзининг Жанубий Кавказдаги можародаги Ҳарбий иштирокини тасдиқлашга ҳаракат қилмоқда.\nАнқаранинг Қорабоғ режасига аралашувига фақат логистика халал бермоқда. Озарбайжон ва Туркиянинг умумий қуруқлик чегараси жуда кичик. Туркиянинг Ыгдыр вилоятида жойлашган ушбу чегара Нахичеван автоном республикаси ҳудудида жойлашган бўлиб у катта Озарбайжондан анча узоқда ҳам. Қуролл кучлар ва қурол-аслаҳаларни самолётда олиб келиш анча қимматга тушади. Ундан ташқари парвозлар учун Арманистон, Грузия ва Эронда рухсатнома олиш керак. Ҳар қандай геосиёсий вазиятда ҳам Туркия Россиянинг Кавказ ва Яқин Шарқдаги мустаҳкам позициясини ҳисобга олишига тўғри келади.


«Навбаҳор» сўнгги дақиқада гол ўтказиб, очко йўқотди, «Пахтакор»да ғалаба\nСуперлигада 23-турдан ўрин олган иккита ўйин якунланди.\n«Пахтакор» ўз майдонида «Сурхон»ни 3:1 ҳисобида енгди. «Навбаҳор» ўз уйида «Насаф» билан 1:1 ҳисобида дуранг ўйнади.\nБу натижалардан сўнг «Пахтакор» 65 очко билан 1-ўринни, «Насаф» 32 очко билан 5-ўринни, «Сурхон» 32 очко билан 6-ўринни, «Навбаҳор» 31 очко билан 7-ўринни эгаллаб турибди.\n«Пахтакор» - «Сурхон» 3:1\nГоллар: Драган Черан (12), Игорь Сергеев (32, 70), - Шавкат Саломов (62)\nПахтакор: 35.Санжар Қувватов, 5.Алишeр Салимов, 9.Жалолиддин Машарипов, 10.Драган Чeран, 11.Игорь Сeргeев, 14.Хумоюнмирзо Иминов, 15.Егор Кримeц (с), 20.Одилжон Хамробeков, 34.Фаррух Сайфиев, 55.Марко Симич, 77.Ҳусниддин Ғафуров\nСурхон: 1.Асилбeк Амонов, 2.Абдуқаххор Хожиакбаров, 6.Раҳматулло Бeрдимуродов, 10.Шавкат Саломов (с), 13.Абдул Азиз Юсупов, 17.Элдор Бойматов, 19.Владимир Бубаня, 21.Аъзамжон Алиев, 44.Дарко Станоeвич, 66.Бeхруз Шайдулов, 77.Асрор Ғофуров\nГоллар: Азиз Ибрагимов (79) – Ҳумоюн Муртазоев (90+3)\nНавбаҳор: 1. Ўткир Юсупов, 7. Азимжон Аҳмедов, 9. Иван Соловьёв, 10. Азизбек Турғунбоев, 11. Александр Касьян, 15. Обид Жўрабоев, 19. Мирзоҳид Ғофуров, 22. Игорь Голбан (с), 55. Ғиёсжон Комилов, 98. Муҳаммаджон Султонов, 99. Амирбек Жўрабоев.\nНасаф: 35. Абдувоҳид Неъматов, 4. Ҳусниддин Алиқулов, 6. Азизжон Ғаниев, 8. Дилшод Саитов, 9. Ҳумоюн Муртазоев, 10. Бобир Абдухолиқов, 14. Шароф Муҳитдинов, 19. Сардор Абдураимов, 28. Хуршидбек Мухторов, 77. Ойбек Бозоров, 92. Умарбек Эшмуродов (с).\nҲамиджон Актамов: Уйга уч очко билан қайтишимиз мумкин эди


НИГОРАДАН БРОНЗА, НИЁЗДАН ЭСА КУМУШ - Ўзбекистон овози газетаси\nНИГОРАДАН БРОНЗА, НИЁЗДАН ЭСА КУМУШ\nИндонезиянинг Жакарта ва Палембанг шаҳарларида ўтаётган XVIII ёзги Осиё ўйинларида баҳслар қизғин давом этмоқда.\nХотин-қизлар ўртасидаги таэквондо (WTF) бўйича ўтган беллашувларда вазни 67 килограммгача бўлган ҳамюртимиз Нигора Турсунқулова ярим финалда Жанубий Корея вакиласи Жанди Кимга қарши даянга кўтарилди. Афсуски, ушбу баҳсда ёш спортчимизга омад етишмади. Шу тариқа, Нигора Осиё ўйинларининг бронза медалини қўлга киритди.\nТаэквондо баҳсларининг 58 килограммгача вазн тоифасида ҳамюртимиз Ниёз Пўлатов финалга қадар муваффақиятли иштирок этиб, Ўзбекистон делегациясига навбатдаги кумуш медални келтирди.\nПалембанг шаҳрида Осиё ўйинларининг теннис мусобақалари бўлиб ўтмоқда.\nУнда ҳамюртимиз Нигина Абдураимова қозоғистонлик Анна Данилинани 0:6, 6:2, 6:2, мамлакатимизнинг биринчи рақамли ракеткаси Сабина Шарипова эса вьетнамлик Ксилла Фодорни 7:5, 6:3 ҳисобида енгди.\nШунингдек, яккалик баҳсларнинг эркаклар ўртасидаги беллашувларида Денис Истомин покистонлик Оқил Хонни 6:3, 6:1, Жўрабек Каримов ливанлик Жовани Самахани 6:4, 7:6 ҳисобида мағлубиятга учратди.\nЖуфтлик баҳсларида қатнашаётган Ирода Тўлаганова ҳамда Сабина Шарипова Хитой Тайпейи вакилалари Пиечи Ли ва Чиенху Хсуга қарши кортга чиқди. Ушбу ўйинда ҳисоб 2:1 бўлиб турганда Ли ва Хсу учрашувни ўтказишдан бош тортди ва мағлубиятини тан олди.\nЭркаклар ўртасида Денис Истомин ва Фаррух Дўстов покистонлик Муҳаммад Обид ва Музаммил Муртазони биринчи сетда тай-брекда, иккинчи сетда эса 6:2 ҳисобида мағлубиятга учратди.\nОсиё ўйинлари давом этмоқда.


Қўчқор Норқобил: "Ёзувчи фақат ўзини, ўз дунёсини ёзади" - www.ziyouz.uz\nБош саҳифа СуҳбатларҚўчқор Норқобил: «Ёзувчи фақат ўзини, ўз дунёсини ёзади»\nЧоп этилган 27.09.2021 11.01.2021 МуаллифZiyouz.uz\nЁзувчи ва драматург Қўчқор Норқобил билан суҳбат\n– Болалик – инсон умрининг энг беғубор, мусаффо даври. Ёзувчи Қўчқор Норқобилнинг болалиги қандай кечган?\n– Ҳамма нарса соф эди. Ҳатто ҳаёт ҳам. Дунёга бола нигоҳи билан қараганмиз-да. Болалик – қитмирликдан олис, борлиқни борлигича кўрадиган беғубор давр. Ўша пайтда ҳамма нарсанинг ўз исми бўлган. Қалбга турмушнинг кир-чанглари ҳали кириб улгурмаган. Худога яқин палла – болалик. Ҳақиқий инсон бўлиб яшаш қийин. Фақат болалик пайтингдагина рўйи рост одам бўларкансан. Уялмасдан айтаман, улғайганинг сайин айниб борасан, йўқ мен айнимайман, десанг ҳам атрофдаги айнишларнинг ғубори уради, шу муҳит ҳавосидан нафас оласан, шу ҳолатнинг таъмини сезасан. Одам болаликда улғайишни орзу қилса, улғайганда эса ўзни асраб қолишга уринаркан, болаликка қайтишни орзу қиларкан. Бошқаларни билмадим, мен шундай ўйлайман, чунки ўзим шунга интилаётганимни ҳис қилаяпман.\nБолалигим меҳнат ичида кечди. Иш, иш, иш… Қишлоқнинг ташвишлари болаликни тан олмайди. Ҳозир яхши. Бизнинг болалигимиз оғир кечди. Даладан бери келмасдик. Эсласам титраб кетаман, юрагим орқага тортади, ёш бола бўла туриб шу ишларнинг барига қандай улгурдим, қандай чидадим, деб. Уйда мол кўп эди, ўт ташиб уларни боқиш менинг зиммамда эди. Бир кунда уч марта – эрталаб, тушликда, кечқурун даладан ўт ўриб келишим керак. Эшакка хуржунни ортиб, эшак устида мулгиллаб ўтга жўнаётган, ўтдан қайтаётган, терлаб пишиб кетган болакайни кўз олдингизга келтиринг. Уйдан уч-тўрт чақирим келадиган олис пахта далаларидан ўт ўриб, улкан хуржунни тўлғазардик, хуржун тўлган билан мол тўймайди. Уч ой ёзги таътил шундай ўтарди. Эрта баҳордан колхоз (ўша пайтлар шундай дейиларди)нинг иши бошланарди. Ариқ қази, гўнг чиқар, ток кўчати қада – нормани бажар, ғўза чопиғи, ягана, далани бегона ўтдан тозалаш ва ҳоказо… Хуллас, менинг болалигим ўзим терган ўтлар каби далада “кўкарди”.\n– Сиз Эрнест Ҳемингуэйни ўзингизга маънавий устоз деб биласиз. Бу “Босинқираш” номли ҳикоянгизда ҳам сезилади. Ҳемингуэй адабий шахсияти сизнинг ҳаёт ва ижодингизда қандай ўрин тутади?\n– Эрнест Ҳемингуэй асарларида унинг шахсияти алоҳида бўй чўзиб туради. У нима ҳақида ёзмасин, энг аввало, ўзини ёзади, ўз дунёсини тафтиш қилади, керак бўлса, ўзини беаёв фош этади. Сипойичиликни ёмон кўради у. Ҳемингуэй нимани ёзишни яхши билади, лекин нимани ёзмасликни ҳам чуқур ҳис қилади. Ёзувчи учун энг муҳим жиҳат – шу. Буни ҳаммамиз ҳам фаҳмлайвермаймиз. Ёзувчи ёлғон ёзмаслиги керак, ўқувчи олдида юзи ёруғ бўлган адиб адабиётнинг чин маънодаги фарзандига айланади. Ҳемингуэйда истеъдод ва мардлик, иродани сақлаш, ҳамда олдинга интилиш туйғулари ҳамиша барқ уриб турган. Буни унинг асарларини синчиклаб, ҳис қилиб ўқиган ўқувчи яхши тушуниб етади. У беҳудага айтмаган-ку “Инсонни енгиб бўлмайди…”, деб. Буюк адибнинг барча асарларида ўз қиёфасини йўқотмаган инсонни ҳеч бир куч енгиб, янчиб ўтолмаслигига ишора бор. Эрнест Ҳемингуэй адабий шахсияти менга ҳаётни жон-жонимдан севишимда, турмушнинг майда-чуйда ташвишларидан баландроқ туриб, ҳар қандай ипирисқининг олдида уваланиб кетмаслигимда муҳим таянчларнинг бири бўлиб қолади. Адиб асарлари менга ҳақиқатни ёзиш азоби олдида чидаш лозимлигини ўргатди. Уруш гирдобида порлаган муҳаббат ёғдуси, уруш ботқоғида пориллаб очилган атиргул, ҳамма нарса қўлдан кетганда ҳам олдинда муҳаббат борлигига ишонч туйғусини туйган улуғ адибнинг қалб ҳарорати ҳамиша мени мафтун этади. У зимистонда ҳам нурни, муҳаббатни кўра олган. Аёл севгиси, чин муҳаббатни ҳар қандай даҳшатли манзаралар ўпқонида ҳам асраб қололган.\n– “Дарё ортидаги йиғи” қиссангиз катта шов-шувларга сабаб бўлганди. Айтинг-чи, уруш иштирокчиси сифатида уруш хотираларини қайта бошдан эслаб, асар ёзиш ижодкорга оғирлик қилмайдими? Умуман, ижодингизнинг меҳварини ташкил қилган уруш майдони, уруш қаҳрамонлари мавзусини ҳар сафар қаламга олганда руҳиятингизда қандай тўлғоқлар, азоблар содир бўлади?\n– Мен ўша қиссани урушдан қайтиб келган йилим ёза бошладим. Кейин қўлим бормади. Бир йил қайрилиб қарамадим, дастлабки қўлёзма чала қолиб кетди. Нимадир юрагимда чўкиб ётарди, юрагимга оғирлик қиларди. Сезиб қолдим; асарнинг ритмини, оҳангини тополмай қийналаётган эканман. Кўрган-билганларимни борича, рўйи рост, яширмасдан қоғозга тўкким келарди. Лекин бу осонмас эди. Ҳемингуэйнинг уруш даҳшатларини ёзиш осонмас, чунки ҳақиқатни ёзишнинг ўзи азоб, деган гапининг маъносини тушунгандай бўлдим. Бу пайтда ўғлим туғилди. Йигирма уч ёшда эдим. Рўзғор ташвиши ҳам елкамни босиб турарди. Ёзиш олдидаги тўлғоқ юки юрагимни эзади, турмуш қийинчиликлари елкамда зил-замбил юк. Мен иккала юкни ҳам кўтаришга мажбур эдим. Юракда юк, елкамда юк, қўлимда бир яшар ўғлим… кўксимни хонтахтага тираган кўйи қалам тебратаман. Ҳа, бир қўлимда мана шу ўғлимни олволиб, тиззамга ўтирғизиб тинимсиз ёзаман, бош кўтармайман; чунки, мен ёзиш ритмига тушган эдим, асарнинг ритмини топгандим. Шу сабабдан ҳам менга ҳеч нарса халал бермасди. Мана бугун куч-қувватга тўлган норғул, йигирма етти ёшдаги ўғлимга қараб ўша кунларни эсласам юрагим тўлиқади. “Ўғлим Жавоҳир, “Дарё ортидаги йиғи” деган илк қиссамни биз икковимиз ёзганмиз…”, дегим келади.\nАлбатта, уруш хотиралари хотирадагина эмас, қалбга чўкиб, қалбда оғриқ бераркан. Мен бу дарддан ўла-ўлгунимча қутулолмасам керак. Табиийки, уруш ҳақида наинки ёзиш, балки эслашнинг ўзи ҳам юракка “жаҳаннам” ваҳмини солади. Урушда бўлган одам ҳеч қачон урушдан қайтиб келмайди, бир умр уруш ичида қолиб яшайди. Биров бу азобни сиртига чиқармайди, биров эса кўтаролмайди. “Дарё ортидаги йиғи” қаҳрамонлари реал одамлар, бор одамлар, менинг қуролдошларим. Биз улар билан не кўргуликларни кўрмадик. Даҳшатнинг ўзгинаси: тепангдан бир ўқ учиб ўтса ичингдан қиринди ўтади, аъзойи баданингни титроқ қоплаб, ич-ичингдан музлаб кетасан. Ҳа, биргина ўқ учса… Ракетаю снарядларни, портлашларни қўяверайлик. Шундай мусибатларга чидаган айрим дўстларим урушдан сўнг тинч замоннинг арзимас муаммоларига дош беролмай қолишди. Мен бу ҳолатни яхши тушунаман, даҳшатли азоблар гирдобида азоб-уқубатларга дучлашавериб, уларнинг тинкаси қуриган, асаблари тамом бўлган. Осойиш осмон остида ором олай деса арзимаган ташвишлар ҳоли-жонига тегавергач, шундоғам тамом бўлиб турган асаб чидай олмай портлайди-да. Урушдан сўнг бир дўстим ақлдан озди. Бири эса қирқ ёшга тўлиб-тўлмай қанд касалига йўлиқди, ўлиб кетди. Бир дўстим гиёҳванд бўлиб қолди. Мен билан бир машинада жанг қилган, БМП-2 (Пиёдаларнинг жанговар машинаси) механиги Ринат деган дўстим ўзини осиб қўйди. Ринат ҳақида кўп ёзганман. Ахир иккимиз ҳам битта машинанинг ичида эдик, жонимиз бир эди. Шундай қиёмат-қойимнинг ичидан тирик чиққан Ринатнинг тинч замонда ўз жонига қасд қилганини эшитиб юрак бағрим эзилиб кетган. Унинг уйига борганимда норасида фарзандларининг мунгли кўзларига қараб ўзимни тутиб туролмадим, ўкириб йиғладим; бу дунёнинг нотанти, бевафо ва номард эканлиги учун йиғладим, шунда тепамда Ринат қараб тургандай бўлди, мен Ринатнинг сиймосини кўрдим, оғир жанглардан сўнг бунчалик аҳволга тушмагандим, ваҳоланки, мен урушда йиғламаган эдим.\nУруш мавзусида ҳавас қилиб ёзишмайди. Айтдим-ку, ёзувчи қачонлардир ўз ҳаётида содир бўлган ўша мудҳиш воқеадан қутулолмаётгани учун ҳам дардини қоғозга тўкади. Бу жуда оғриқли ҳолат. Тушунмаган одамга буни тушунтириб беролмайман, аниқроқ айтганда, уруш кўрмаган одамга бу ҳолат мутлоқа бегона. Бегона бўлгани ҳам яхши. Ҳеч ким уруш кўрмасин. Мен шунчаки ёзмайман, балки ёзганларим ичида яшайман.\n– “Қордаги лола” ҳикоянгиздаги Ирина образининг ҳаётий асоси борми? Ёки сиз дунё адабиётидаги уруш майдонидан хотира – муҳаббат мавзусини ривожлантиришга ҳаракат қилганмисиз?\n– Бор. Қисмимизда Лилия исмли аёл бор эди. У менимча офицерлар ошхонасида ишларди. Ўн тўққиз яшар аскарнинг, жанг ва зимистон ичида юрган йигитнинг нигоҳи билан қарасангиз Лилиянинг нечоғлик илоҳий эканлигини ҳис қиласиз. Хуллас, шу Лилиядаги бор ҳароратни мен “Қордаги лола” ҳикоямдаги Иринага кўчирганман.\nУрушдаги муҳаббат нафақат жасоратли, балки ёниқ ва самимий бўлади. Урушда одамни муҳаббат асрайди, бу дунёга шу тушунча – аёл муҳаббати нур бериб турганини англаганинг сайин ўзингда куч топа бошлайсан. Муҳаббат инсонни ҳар қандай бало-қазолардан асрайди.\n– Икки ижодкорнинг бир оилада яшаши қийин эмасми? Ёки аксинча, бу икки ижодкорнинг бир-бирини тушуниб яшаши учун енгиллик берадими? Турмуш ўртоғингиз Хосият Рустамова асарларингизнинг биринчи ўқувчиси бўлса керак?\n– Бизга қийин эмас. Биз бир-биримизни тушунамиз. Агар “Яхши кўрамиз” десам болалар тушунишлари мумкин, лекин набиралар кулги қилишлари тайин, хуллас, мен бу ҳаётдаги яхши-ёмон кунларимни Хосиятсиз тасаввур этолмайман.\nАсарларимнинг илк ўқувчиси ҳам, танқидчиси ҳам у. Чидайман, тан оламан, мақтаса хурсанд бўламан, янада яхши ёзишга ботиний рағбат туяман. Мен рафиқамнинг истеъдодли шоира бўлиш билан биргаликда адабиётни чуқур таҳлил қилиши, паст-баланд асарни фарқлай олишидан қувонаман.\n– Ижодингизнинг кейинги босқичида драматургияга мурожаат қилдингиз. “Заминдан олис кетма” ва бошқа қатор асарларингиз саҳналаштирилиб, мухлислар қалбига йўл топди. Айтинг-чи, драматургияда тўплаган тажрибаларингиз асосида “драма жанри учун”, “саҳна асари учун” энг муҳим нарса нима?\n– Драмада ҳамма нарса муҳим. Чин драматург саҳнада бутун ер шарини жойлаштираман деб уринади. Саҳнага олиб чиқилаётган юк ҳам шунга яраша бўлиши керак. Инсон қалби, инсоннинг дардини олиб чиқиб томошабин дунёқарашида ҳаётнинг бир парчасини шакллантириш осон эмас. Қаранг-а, бутун ер юзи сиққан саҳнага, ортиқча бўлса, биттагина хас ҳам оғирлик қилади. Драматург учун энг муҳим нарса, у саҳна қонуниятини билиши керак. Истеъдодли адиб бўлиш мумкин, лекин саҳна қоидасини билмаса драмага қўл урмаган маъқул. Адашмаслик учун мўлжални тўғри олиш зарур. Саҳна – ҳаёт майдони, драма эса шу ҳаётдаги реал воқелик аксидир. Саҳна хатти-ҳаракатни талаб қилади, персонажлар ўртасидаги зиддиятлар орқали уларнинг характери тўлиқ очилиши, диалоглар орасидаги тўқнашув, драматург илгари сураётган ғоянинг томошабинга етиб бориши, монологлар, турли рамзий саҳна кўринишлари, пластика усулининг қўлланилиши, мусиқа, декорация ҳамда ижрочилар эгнидаги либослар ҳам яхши асарга узукка кўз қўйгандек мос бўлиши керак. Драмами, комедиями ёки трагедиями, қайси жанрда бўлишидан қатъи назар, энг муҳими, асар тагли-тугли бўлиши лозим. Спектаклнинг муваффақияти асарга боғлиқ, унинг осмониям, ериям аслида шу – драма, яхши асар!\n– Адабиёт тарихидан маълумки, Абдулла Қаҳҳор битта ҳикояни 20 марталаб қайта-қайта кўчириб, бир ҳикоянинг 20 хил вариантини яратган. Сизда бу ижодий жараён қандай кечади? Битта ҳикоя устида қанча вақт ишлайсиз?\n– Мен ҳикояни жуда тез ёзаман, умуман тез ишлайман. Бошлаган ҳикоямни тугатмагунимча ўрнимдан туришим қийин кечади. Лекин… Лекин ўша ҳикояни йиллаб юрагимда пишириб юраман; вақти-соати келиб қоғозга тўкилишини кутаман. Балки менда шундай жараён кечар, билмадим. Мен ёзмаган кунларим ҳам ёзаман. Юрагим ва хаёлим ёзиш билан банд бўлади. Менинг назаримда, ҳадеб бир ҳикояни қайта-қайта кўчираверсак ҳам шираси кетиб қолиши мумкин. Ёзиш жараёнидаги илоҳий ва илҳомий ҳолатда тушган сўз ва ғоя устидан тарашлайвермаслик керак. Асар йўқолиб қолиши мумкин. Абдулла Қаҳҳор меъёрни билган. Сўз устида кўп ишлаган. Бу ҳолат ҳар бир ижодкорда ҳар хил кечади. Ҳикояни ёзиб бўлгач, бир-икки кун тортмага ташлаб қўйган яхшимикин, деб ўйлайман. Иссиғида кўп нарса ўтиб кетиши мумкин. Кейин қўлга олиб кўздан кечирсанг, қаерда тезлашиб, қаерда депсиниб, қаерда чайналганингни ўзинг сезиб турасан. Мен бугун ўқисам, албатта, эртага ўша ҳикояни яна бир қўлга оламан.\nҲамма ҳикояларимни жуда тез ёзганман, уларнинг бари етилиб келиб юрагимдан қоғозга тушган. Баъзида ҳикоядаги воқелик ривожи бошқа томонга қараб кетиб қолади, персонажларим ўзича менга бўйсунмай қолади, уларни маҳкам ушлаб туришга ҳам тўғри келади. Ана шундай пайтларда, илҳом ҳиссиёти олов урган паллаларда ўзим ҳам мазза қиламан; бу дунёга бекорга келмаганимни англаб, қувонаман. Агар ҳикоя шунча пайтдан бери ўзим ўйлаб юрган ечим билан тугаш ўрнига бошқа томонга тортиб кетса, бу томон мен ўйлаганимдан ҳам ёруғроқ бўлса, севинаман, икки баробар мазза қиламан…\n– Талабалик йилларимизда “Хосиятли дунё” номли шеърлар тўпламингиз талабалар ўртасида, ёшлар орасида машҳур бўлиб кетган эди. Ўша тўпламдаги “Ёстиқ тагидаги туфли” номли шеър ҳали ҳам ёдимда. Айтингчи, Сиз ўзингизни аввало, шоир сифатида ҳис этасизми ёки ёзувчи?\n– Унутиб бўларканми? Ўша чоғларни-я? Ёшлик экан-да, ўт эдим, олов эдим. Севги шундоғам ёниб турган оловга мой урди, гуриллаб ёндик, шундоғам ич-ичига сиғмай турган дунёни ларзага келтирди. Севиш бахтми ё бахтсизликми, мен англай олмай қолгандим. Мен учун ҳаёт остин-устун бўлиб кетувди ўшанда. Муҳаббат алангаси қалбимизга тилу забон бахш этган эди. Кўз кўр, қулоқ кар… Фақат севги… фақат севги сари учиш керак. Лекин бу жунунвашлик ёшликка жуда мосу хос эди, ёшликнинг мазмуни, ҳаётимизнинг моҳияти эди. Сизга тафт берган шеърлар ўша ҳолатимизнинг маҳсули бўлгандир, эҳтимол… Севги машҳур қилдими, шеърлар машҳур қилдими, ҳар қалай, Талабалар шаҳарчасида, айниқса, шеъриятга мойил давраларда анча танилиб қолган эдик. Бўлмаса қаранг, “Ёстиқ тагидаги туфли” ҳақида ҳам шеър ёзасанми, дейдиган одам йўқ. Мен прозада шоирлик нақадар қўл келишини, шоир прозага ҳам драматургияга ҳам эл бўлиб кетиши мумкинлигини ҳис қилган ва бу ҳолатни бошидан кечираётган одамман.\n– Бугунги адабий танқидчиликдан кўнглингиз тўлаяптими?\n– Унчаликмас. Айрим мунаққидларимиз бўш асарларни мақташади. Уялиб кетаман. Яхши асар мақталмайди, ҳис қилинади. Яхши асар мақтовга муҳтожлик сезмайди, ўқувчисини ўзи топиб олади. Энг ёмони, айрим адиблар мунаққиднинг енгидан кириб пойчасидан чиқиб кетади: “Мақтанг, илиқ гап айтинг, шугинага назар солинг…” Бундай пайтда мунаққид акамиз ҳам ўз дарвозасидан атайлаб, ўзи тўп ўтказиб юборган дарвозабонга ўхшаб гарангсиб туради. Майли-да, ҳар кимнинг виждони ўзига ҳавола. Лекин, адабиёт билан ҳазиллашиб бўлмайди. Бугун адабиёт “ҳазилни тушунмайдиган” мунаққиднинг йўлига муштоқ бўлиб турибди.\n– Асарларингизда “ёмғир” образи кўп учрайди…\n– Ёмғирни яхши кўраман. Ёмғир ёғса уйда ўтиролмайман. Кўчага чиқиб кетаман. Кўнглимда алланечук бир соғинч туяман. Кимни соғинаётганимни ҳам билмайман. Қаёқларгадир кетиб қолгим келаверади. Хуллас, ўзимни қўярга жой тополмай қоламан.\nАсарларимда қаҳрамонларим ҳолатини, кайфиятини ёмғирнинг “эзилиши” ёки ёмғир ёғишидаги ўйчанлик, теранлик билан боғлашга, ёмғир баҳонасида кўнглимдаги туйғуларни ҳам қоғозга тушириб қолишга уринаман. Ёмғир асарнинг руҳиятига ҳам таъсир қилади. Ёмғир менга асарда бир ҳолатдан иккинчи ҳолатга ўтишим, учун ёрдам беради, фақатгина манзара эмас, тирик персонаж каби асарни жонлантириб туради.\n– Ёлғиз қолган пайтингизда юрагингиз нимани орзиқиб кутади?\n– Кў-ў-ў-п нарсаларни. Лекин айтолмайман-да, айтиш ноқулай. Фақат хаёл шундай имконга эга.\n– Бугун ўтган ҳаётингиз, ижодингизга назар ташлаб, нималардан кўнглингиз тўлиб, нималардан кўнглингиз тўлмаётганлигини ҳис қиласиз?\n– Муҳаббат мавзусида ланғиллаб ёниб турган қисса ёзишни орзу қиламан. Худо хоҳласа, ёзаман. Кўнглим тўлмаган ишлар кўп. Номардларга ишонган, соддалик қилган пайтларим учун анча йиллар азоб тортганман. Одамларга яхшилик қилгим келади, раҳмдилман. Шунга кўнглим тўлади. Ҳаёт ва тириклик, борлиқни кўриб турганингнинг ўзи бахт. Шундан кўнглинг тўлсин, дейман ўзимга. Қолган дардлар – чархнинг ҳазили!\nМарҳабо Қўчқорова суҳбатлашди.\n← Аввалги Аввалги Нилуфар Бекмуродова. Оқ олмалар (ҳикоя)\nКейинги → Кейинги: Шариф Юсупов. Ҳофизлар сардори (1990)


Олимжон Тўхтаназаров: Мен энди сизлар билан бир сафда тура олмайман! | ЎТЮРАКЛАР КЛУБИ\nАлбатта мени сессияга таклиф қилмадиларинг, қила олмасдинглар ҳам! Мени қонунга зид равишда ҳибсга олиб, маъмурий органларга ишловчи ёлланма адвокат Абдужаббор Нишоновни менга рўбарў қилиб, малакали ҳуқуқий ёрдам олишимга йўл бермасдан, менга нисбатан руҳий қийноқлар қўллаб, содир этмаган жиноятни зиммамга олишга мажбур қилиб, тинимсиз видеотасвирга олганликлари ва ўша олинган видеотасвирлардан монтаж қилиб, мени жиноят содир этганимни тан олганим ҳақидаги эртакни бутун бошли Ўзбекистон телеканалларида намойиш қилганларида, икки уч кун ичида турли матбуотларда 20дан ортиқ туҳмат ва бўҳтон мақолалар чоп қилиб, мени номимни булғаган паллаларида Сизлар сукут сақлашни афзал кўрдинглар!\nМени қонунга зид равишда ҳибсга олиб, мен содир қилмаган жиноятни бўйнимга илар пайтларида Халқ депутатлари Наманган вилоят кенгаши раиси, Наманган вилоят ҳокими Х.Бозоров эса депутатга нисбатан уни жиноий жавобгарликка тортиш ва ҳибсга олишга розилик беришга шошилди холос.\nХалқ депутатлари вилоят, туман ва шаҳар кенгаши депутатининг мақоми тўғрисидаги Ўзбекистон Республикаси Қонунининг 11 – Депутатнинг дахлсизлик ҳуқуқи ҳақидаги моддасида «Депутат ўзининг ваколатлари муддати мобайнида дахлсизлик ҳуқуқига эга бўлади. Тегишли халқ депутатлари Кенгашининг розилигисиз депутат мазкур ҳудудда жиноий жавобгарликка тортилиши, ушлаб турилиши, қамоққа олиниши ёки суд тартибида бериладиган маъмурий жазога тортилиши мумкин эмас» дейилган.\nМен тухматга учраганимни, ушбу холат юзасидан депутатлардан ташкил топган комиссия тузиб, ҳақиқатни аниқланишига ёрдам беришни сўраб, Кенгаш раисига – Сиз вилоят ҳокимига ариза билан мурожаат қилдим. Афсуски, сиз балким менинг ҳеч қандай жиноят содир этмаганлигимни сезиб турганингиз учун ҳам мен қонуний талабимга Сиздан рад жавоби олдим.\nМен депутат бўлган онимданоқ Кенгаш раиси ҳокимлар бўлишига ўз муносабатимни билдириб келганман. Чунки, ҳоким ҳеч қачон депутатни ҳимоя қилмайди, хокимлар ўзларини ҳимоя қиладилар холос! Мана энди қонунлар ўзгариб, Кенгаш алоҳида бўлмоқда, ҳокимлар депутатлар олдида ҳисобот берадилар!\nМен депутат сифатида неча марта муаммоларни кўтариб чиққаним учун тазйиқлар қилдилар. Хатто, вилоят ҳокимидан 30 йилдан кўпроқ вақт ичимлик суви етишмовчилигидан қийналаётган Янгиер қишлоғи аҳолисини ичимлик суви билан таъминлаш учун 70 миллион сўм маблағ сўралганида хоким жаноблари ваъдалар бердилар, аммо амалда ҳеч қандай маблағ ажратилмади. Давлат томонидан аҳолининг яшаш шароитини яхшилаш мақсадида 2015 йилда 11,5 миллиард, 2016 йилда 16 миллиард, 2017 йилда 27.7 миллиард, 2018 йилда 36 миллиард сўмдан зиёд маблағ ажратилди. Аммо, аҳолининг яшаш турмуш тарзида кўзга кўринарли ўзгариш бўлгани йўқ.\nБу санаб ўтганим аҳолини қийнаётган биргина муаммо холос! Молия тизимида, саноатни қишлоққа олиб кириш борасида, йўл, газ, кўмир, уй-жой, фермерлик, тадбиркорлик, инфратузулмалар, «Обод қишлоқ» дастури борасидаги муаммолар хали бери ўз ечимини топишига ишонмайман!\nДепутатликка Партия мени номзодимни кўрсатди, халқ сайлади. Халқ ишонч билдирди. Мен халқни ишончини оқлаш учун бор куч ва билимимни сарфладим ва охир оқибат жиноятчига айландим.\nАйни ўзбек журналистлари ким ўзар ўйнагандек бири биридан ўтиб, мени жиноятчи дея талқин қилаётган, мени ва оилам вакилларини шарманда қилиш жараёнида жавлон ураётган бир паллада Франциялик таниқли кинорежиссёр Christophe Ruggia бошчилигидаги жамоат арбоблари, актёрлар ва бошқа соҳа вакиллари менинг ҳимоям учун кампания бошлаб юборибдилар.\nҚаранг! Ўзбек зиёлилари ўз миллатдошини қурбонликка бераётган бир паллада ўзга бир миллат, ўзга бир юрт зиёлилари Сизнинг миллатдошингизни ҳимояси учун жон фидо қилишга тайёр эканликларини изҳор қилибдилар!\nШу ўринда мени ҳимоям учун курашган, ўз сўзини айта олган, менинг жиноятчи эмаслигимга ишонч билдирган ҳар бир инсонга, ҳар бир софдил дўстларимга ўз миннатдорчилигимни билдираман!\nҚораверса мени ҳимоямга отланган, жамоатчилик асосида фаолият юритувчи «Адолат тарозуси» (Весы Справедливости) журналистларига ҳам ўз миннатдорчилигимни билдираман. Чунки айнан мана шу журналистлар жамоаси менга қарши тайёрланган ва эфирга узатилган ҳар бир видео материалларни қай дақиқалари монтаж қилингану, қай бир дақиқада сохталик ошкор бўлган барчасини тахлил қилиб, баёнотлар бериб, жамоатчиликка тақдим қилиб борибдилар.\nПартия эса ўз аъзосини, депутатини ҳимоя қила олмади! Мени, оиламни шаънимизни, қадр қимматимизни оёқ ости қилиб, мени ашаддий жиноятчи сифатида талқин қилаётган матбуотларга, уларнинг шаввоз журналистларига «айбсизлик презумцияси»га амал қилишларини талаб қилишга бирор бир партия вакили ўзида куч қудрат топа олмади.\nАслида биргина Ғурумсарой қишлоғида қуриб, ишга туширилган ФДҲЁ биноси, Мусиқа мактаби, Шифохонани таъмирланиши, кўчаларни обод бўлиши, ер участкаларини берилиши, тадбиркорларга ёрдам қилинишида хиссам борлигини сизлар унутишни истаётган бўлсанглар ҳам халқ унутмайди!\nПрезидентимиз Шавкат Миромонович 2017 йилда Олий Мажлис Сенати ва Қонунчилик палатаси аъзоларига қилган Мурожаатномасида сенаторлар ва депутатларни уйғонишга чақирганди, депутатларни лоқайдликда айблаганди. Афсуски ўз партияси аъзосини ҳимоя қила олмаган партия вакиллари қандай қилиб халқнинг дардига дармон бўла олади?! Ҳеч қачон!\nБугунги Сессияда балким мени депутатликдан четланиш масаласини ҳам кўриб чиқарсизлар балким, балким 100 фоиз овоз билан мени депутатликдан четлатишга овоз ҳам берарсизлар! Ахир менингдек жиноятчи кимсага сизларни ораларингизда ўрин йўқ!\nЛекин мен Сизларни оғирингизни енгил қилмоқчиман!\nСизлар мендан эмас, мен сизлардан юз ўгираман! Бунингдек ўтмиш замон қолдиқлари олдида оёғи қалтираб, ўз депутатини қурбонликка берган партия тавсия этган депутатлик нишонидан ҳам мени ўзим воз кечаман!\nМени ўзим Сизлардек ҳамон мудраб ётган Наманганлик партиядошларимдан кўнглим қолганини эълон қиламан!\nБилингки, мен депутат бўлсам ҳам, бўлмасам ҳам Она халқимни хизматкори бўлиб қолавераман! Она халқимни қийнаётган муаммоларни кўтариб чиқавераман!\nМен ўзимни ҳеч қандай жиноят содир этмаганлигимни, буларнинг барчаси уюштирилганлигини нафақат Сизларга, балким бутун жамоатчиликка исботлаб бераман!\nМен кимларнингдир олдида хижолат бўладиган, юзим шувут бўладиган қилмишни содир этмаганман!\nМен депутат бўлмаслигим мумкин, аммо, шу халқнинг фарзанди сифатида Она Ватанимни демократик мамлакатлар сафидан ўрин олиши учун курашимни бир дақиқа бўлсада тўхтатмайман, чунки бу менинг Она халқим олдидаги бурчимдир..!\nЎзбек халқининг хизматкори\nPowered by WordPress | Theme Designed by: http://www.r4idiscountfr.com/categories/R4-3DS/ | Thanks to nintendo3 ds, http://www.r4idiscountfr.com/categories/R4-3DS/ and http://www.r4idiscountfr.com/categories/R4-3DS/


Ҳиндистон - BBC News O'zbek\nҲиндистон: Худо номи билан мусулмонлар ўлдирилмоқда\nЧироқ Америкада ҳам ўчади, ҳиндларнинг Ойга парвози "ўхшамади" бу ва бошқа янгиликлар - bbcuzbek.com\nМуслима актриса эътиқоди туфайли Болливудни тарк этди. Аммо бир зумдаёқ ижтимоий тармоқлар диққат-марказига тушди. Танқидлар остида қолиб кетди. Мақола билан бир танишинг-чи, қани, сиз нима дейсиз?\nДунё: Ҳафтанинг энг ёрқин суратлари - Голливуд, Ўзбекистон ва Лондон\nДунё: Ҳафтанинг энг ёрқин суратлари - Голливуд, Ўзбекистон ва Лондон. Сиз ҳам ўз суратларингизни бизга Телеграм ё электрон почта орқали йўллашингиз мумкин. bbcuzbek.com\nЯнги Зеландиядаги икки масжидга ҳужум оқибатида ҳалок бўлганларнинг сони 50 га етди. Уларнинг орасида уч ёшли болакай ҳам бор. Жасадларнинг кимлигини аниқлаш жараёни давом этмоқда. Ҳозирча қурбонларнинг расмий рўйхати эълон қилинмаган.\nКашмир ва икки ядровий қудрат: Покистон ва Ҳиндистоннинг туганмас уруши\nКашмирда яна танглик. Покистон Ҳиндистоннинг икки қирувчи самолётини уриб туширди. Учувчиларини қўлга олди. Икки қўшни давлат бунгача Кашмир устидан икки бор урушган. Ҳозир ҳар иккисининг ҳам ядровий қуроли бор. Аммо бу жанжалнинг илдизлари нимада?\nҲинд йигити ўзини ижозатсиз дунёга келтиргани учун ота-онасини судга бермоқчи\n27 яшар ҳиндистонлик йигит ўзини ҳеч қандай розиликсиз дунёга келтирганини иддао қилиб, ота-онасининг устидан судга арз қилишни режалаштирмоқда.\nЎзбекистон - Ҳиндистон : Ҳиндлар келиб чиқиши неча фоиз ўзбек ё тожикка яқин?\nҚадимий ДНК юзасидан ўтказилган янги тадқиқот Ҳиндистон халқлари илдизларини Марказий Осиё, хусусан, Ўзбекистон, Тожикистон, Қозоғистон ва Туркманистонга олиб келмоқда. Ҳиндлар тарихи, маданияти ва ирсияти қанчалик ўзбек, туркман ё тожик бўлиб чиқмоқда?


Россиялик олимлар: Ўзбекистон кардиология мактаби замон билан ҳамнафасдир\n17:56 / 08.10.2015\nРоссия Фанлар Академиясида X Россия кардиологлар миллий конгресси бўлиб ўтди. Ўзбекистондан ушбу тадбирда илмий марказлар мутахассислари ва кардиология соҳасида ишловчи шифокорлар иштирок этишди.\nРоссия кардиологлар жамияти томонидан ташкил қилинган тадбирда АҚШ, Буюк Британия, Швейцария, Франция, Исроил, Италия, Норвегия, Туркия, Хитой, Ливан, Ҳиндистон ва бошқа давлатлардан ташриф буюрган 4 минг эксперт қатнашди.\nФорумнинг асосий мақсадлари юрак-томир тизими касалликларига чалинган одамларга тиббий ёрдам кўрсатишнинг янги имкониятларини қидириш, тиббий ва клиник амалиётга илғор ютуқлар ва инновацион методларни жорий қилиш масалаларини муҳокама қилиш бўлди.\nКонгресс доирасида Ўзбекистоннинг Республика ихтисослаштирилган кардиология маркази директори, профессор Равшанбек Қурбоновнинг тезкор коронар ўлимнинг бирламчи ва иккиламчи профилактикасига замонавий ёндашувларга бағишланган пленар маърузаси бўлиб ўтди. Чиқишида у ўзбекистонлик олимлар ва шифокорлар амалиётда юрак касалликлари профилактикаси борасида қидираётган методларни топиш борасида амалга оширилаётган ишлар батафсил ёритилди. Таъкидланишича, республикада миоркард инфаркти ва юракнинг сурункали ишемик хасталиги ҳолатларида жарроҳлик аралашуви амалга оширилади. Бунинг натижасида мижозлар умрининг узайиши ва унинг сифатининг ошиши кузатилмоқда.\nҲисоботда Ўзбекистонда аҳоли орасида соғлом турмуш тарзини тарғиб қилиш борасида олиб борилаётган ишларга алоҳида эътибор қаратилди.\nСекцион йиғилишларда ва симпозиумларда Республика терапия ва тиббий реабилитация илмий-амалий тиббий маркази, Республика тез тиббий ёрдам илмий маркази, Тошкент педиатрия тиббиёт институтидан мажлисга борган медик олимларнинг чиқиш ва тақдимотлари ўтказилди.\nБундан ташқари, Ўзбекистоннинг кардиология соҳасидаги ютуқларига бағишланган стенд ташкил этилди.\nФорум якунларига кўра “Жаҳон” агентлиги унинг айрим иштирокчилари билан суҳбат ўтказди.\nРоссия соғлиқни сақлаш вазирлиги кардиология илмий-ишлаб чиқариш комплекси бош директорининг биринчи ўринбосари Юрий Карпов:\n“Жорий йилнинг май ойида Тошкентга халқаро илмий-амалий конференция қатнашчиси сифатида бордим, у ҳам кардиологиянинг долзарб масалаларига бағишланган эди. Ўзбекистонда соғлиқни сақлашнинг бошқа барча йўналишлари билан бир қаторда кардиология соҳаси ҳам ривожланаётгани кўриниб турибди, шифохоналарнинг моддий-техник базаси мустаҳкамланмоқда, янги технологиялар жорий қилинмоқда, янги ишланмалар фаоллик билан олиб борилмоқда. Бундай эътибор натижасида тиббий хизмат кўрсатиш сифати ва тезлиги ошмоқда”.\nС. М. Киров номли Санкт-Петербург ҳарбий тиббиёт академияси илмий ходимаси Мария Мирохина:\n“Авваламбор, Ўзбекистонда юрак-томир касалликлари профилактикаси бўйича кўрилаётган чоралар самарадорлигини таъкидлаб ўтмоқчи эдим. Семинар чоғида биз ушбу йўналишда фикр алмашдик”.\nАйниқса ўзбекистонлик мутахассислар томонидан ишлаб чиқилган “КардиоХелп” дори воситаси алоҳида эътирофга сазовор бўлди. У юрак хасталикларини даволаш ва профилактика қилишнинг ажойиб воситаси деб топилди.


3 March 2021, 15:28\nЎзбекистон, Тошкент – Batafsil.uz. Жиноят ишлари бўйича Самарқанд суди одам ўлдиришга суиқасд қилганлиги учун фуқарони беш йилга озодликдан маҳрум қилган. Бу ҳақда Самарқанднинг STV телеканалига ҳавола қилган ҳолда Batafsil.uz. мухбири хабар бермоқда.\nСуд раиси ўринбосарининг сўзларига кўра, эркак ўз қўшнисидан қасос олиш қотил ёллаган. Бироқ, қотил буйруқни бажариш ўрнига ИИБга мурожаат қилган.\nҲуқуқни муҳофаза қилиш органлари ходимлари билан биргаликда қўшнининг ўлдирилиши уюштирилиб, қотил жиноят буюртмачисига "марҳум"нинг суратини тақдим қилган. “Қотиллик” учун пул бериш чоғида у қўлга олинган.\nАниқланишича, қўшнилар ўртасидаги низо маиший сабабларга кўра 2017 йилнинг август ойида юз берган. Оқибатда улардан бирига Жиноят кодексининг 105 моддаси (қасддан ўрта оғирликдаги тан жароҳати етказиш) бўйича жиноий иш очилган. Тадбиркор шу пайтгача қўшнисидан хафта бўлиб юрган.